text:
Vanessa and friends
September 21, 2018
Vanessa gusta e tema di e Festival di Buki pa Mucha di e aña aki masha hopi mes. E ta un tema cu bo ta wak bek den su obranan y tambe e ta gusta pinta mucha. Ta pesey Vanessa ta e artista ideal pa e proyecto di un buki special pa mucha, e regalo di siman. Biblioteca ta produci tur aña un buki pa mucha pa su Festival di Buki pa Mucha. E biaha aki esaki ta un coleccion di storia di diferente autor. Aki un par di siman nos ta conta un poco mas d e buki.
Prome cu e proyecto aki Vanessa a ilustra e buki ‘The search for Streya’ di escritora Tina Causey-Bislick. Vanessa su ilustracionnan pa buki di mucha semper ta colorido y nan tin un expresion vibrante. Pa e buki cu ta yega Aruba pronto Vanessa a traha cu diferente material, verf di acryl, potlood, stift, tambe collage y poco editing den Photoshop y illustrator. Pero di tur tecnica e ta gusta pinta na man mas cu tur. Esey ta keda su manera preferi pa yega na un imahen atractivo. Vanessa ta yame ‘Old school’, e manera tradicional di dibuha, sketch y pinta. Algo cu ta sinti hopi natural pa Vanessa.
Vanessa gusta cacho masha hopi mes. E tin 3 amigo, nan yama Hypo, Sweetie y Kaiso. Nan tin mag di bay tur caminda cu ne, hasta den su studio. Como cu Vanessa ta gusta cacho el a skirbi un storia di un puppy pa conta mucha den klas.
Di chikito caba Vanessa tabata gusta moda y pinta y diseña paña, su prome trahe di baño el a diseña cu 5 of 6 aña. El a usa un blusa di su mama pa cose algo nobo pa e por a bay landa den laman. Ta nada straño cu na grandi el a bay studio Fashion design na Hulanda. Artistanan cu e tabata admira antes ta Rembrandt, Dali y Rob Scholte pero e ta studia obra di hopi artista rond mundo.
Despues di su estudio Vanessa a traha den diferente ramo pero un dado momento el a bay bek den su arte y el a bay mas den direccion di ilustracion y den esaki e gusta e temanan ‘Hende muhe’, ‘Mucha’, ‘Amistad’ y ‘Amor’. E ta documenta recuerdonan, tambe recuerdonan di e tempo cu e mes tabata mucha. Su temanan normalmente ta den un background y setting Caribeño. Vanessa ta considera su Studio como un lugar sagrado caminda e ta haya e trankilidad pa yega na loke e kier expresa, sin wordo stroba. Djis su cachonan por wak kico e ta traha e biaha aki. Ora cu e ta sinti cu e obra ta cla e por mustra mundo.
Den futuro e lo kier traha mas riba ‘empowerment’ di hende muher y mucha. Specificamente riba yuda hende muher y mucha expresa nan mes mas. Pa esaki tin diferente tecnica y Art therapy ta uno. El a yega di duna workshops ‘Soul Art’ y e ta kere den su efecto sano y positivo.
Vanessa ta diseña e logo di e Festival di buki pa mucha tambe. Es decir, e ta full involvi den e proyecto di biblioteca y den e siman di e festival e ta bishita hopi mucha di scol pa mustra su trabou y conta storia.
© Entrevista cu bibliotecaria Gina Jie Sam Foek, Augustus 2018Scroll To Top
Recent Posts
Orario Biblioteca Nacional Aruba
Oranjestad
Dialuna, diaranson y diabierna 08:00-19:00
Diamars y diahuebs 08:00-17:00
Dept. Arubiana
Dialuna, diaranson y diabierna 08:00-19:00
Diamars y diahuebs 08:00-17:00
San Nicolas
Dialuna, diaranson y diabierna 08:00-17:00
Diamars y diahuebs 08:00-19:00


c: text/html

text:
ORANJESTAD, Aruba – 11 di October 2018: E aña aki Fundacion Anti Droga Aruba (F.A.D.A) ta celebra un otro Siman di Cinta Cora, den e siman di 22 pa 31 di October. Pa hopi aña caba F.A.D.A ta forma parti di “Ribbon Week International”, un campaña di prevencion y conscientisacion riba alcohol, tabaco, droga y violencia. Ta tene e campaña aki tur aña den luna di October y e aña aki e lema ta di “Life is your journey, Travel drug free”.
E Siman di Cinta Cora a cuminsa na e ciudad Calexico, Mexico, ora cu na aña 1985 a secuestra, tortura y asesina funcionario di DEA, Enrique “Kiki” Camarena. Despues cu a haya e curpa di Enrique Camarena y su piloto, investigacion a revela cu a tortura e agente extensivamente prome cu a mat’e. Habitantenan di Calexico, ciudad natal di Camarena, a cuminsa bisti cinta cora na su honor.
Asina aki e cinta cora a bira un simbolo di prevencion y cu e meta di educacion na reduci e demanda di droganan ilegal. Bistiendo cinta cora ta mustra e desaprobacion contra uzo di droga. E cinta aki no ta solamente un homenahe na Enrique Camarena, pero na tur ser femenino y masculino cu a haci e sacrificio maximo den e sosten di guera contra narcotrafico.
F.A.D.A ta recorda tur hende riba e importancia di e campaña aki. Durante e siman di bisti na locura tin un schedule y ta cuminsa dia 22 di October. E prome dia ta invita tur hende pa bisti un paña of un articulo cora y bisa no na droga. Dia 23 di October ta “Sox it na droga”, unda por bisti meanan colorido of no usual.
Dia 24 di October ta dia di “Sigui bo soño”, kiermen bisti na un super hero, profesion di bo gusto of pidjama. E siman di bisti na locura ta sigui dia 25 di october y esaki ta “Hat day” unda bo por bisti un pechi of sombre. Dia 26 di October ta “Travel drug free day” y e dia aki ta crea algo creativo cu mensahe di lema.
Saca potret di bo Siman di bisti na locura di e campaña di “Life is your journey, Travel drug free” y comparti esaki ariba Facebook di FADA Aruba y haya chens pa gana. E Siman di Cinta Cora ta trece miyones hende hunto pa conscientisa riba e peliger di alcohol, tabaco y droganan. Tambe ta curasha riba e prevencion, intervencion na tempo y tratamento. F.A.D.A ta invita comunidad di Aruba pa celebra e Siman di Cinta Cora, pero tambe pa participa den e siman di bisti na locura.

robotstxt: allowed

filter: keep


text:
Konstitushon ta supordiná na Statüt di Reino Hulandes, ku ta regla relashon estatal entre e paisnan Hulanda, Aruba, Kòrsou i Sint-Maarten. Den Statüt ta pará ku e paisnan en kuestion ta atendé nan propio asuntunan independientemente i ku konhuntamente nan ta atendé asuntunan di reino. Ademas Statüt ta duna regla pa kooperashon mutuo, asistensia, konsulta i organisashon polítiko di e paisnan.
A promulgá Statüt na 1954. For di e momento ei e paisnan di Reino tin posishon ekivalente i nan ta atendé independientemente nan propio asuntunan. Por kambia Statüt solamente si tur e paisnan di Reino ta di akuerdo. Konstitushon Hulandes i Areglonan di Estado di Aruba, Kòrsou i Sint-Maarten ta supordiná na Statüt.


text:
Louis Armstrong
Louis Daniel Armstrong (1901-1971)[editá | editá fuente]
Luois Daniel Armstong a nase 4 di augustus aña 1901 na New Orleans.Den argivonan di misa katoliko ta pará ku su wela a laga batisé na misa katoliko.Louis a lanta den un bario di New Orleans ku a surgi despues di sklabitut den sentro di New Orleans. Louis Armstrong tabata un mucha ku tabatin hopi rèspèkt pa hende grandi,pero tog a resultá ku ela hayé den un mal situashon ku polis kohe mandé tucht skol pa hoben mal mucha,aya ela siña toka cornèt.Meskos ku Jelly Roll Morton na edat jong Louis kuminsa toka den banda. Ela haya e nickname satchelmouth ku despues a bira,"Satchmo" e nomber ku ela kargo henter su bida. Hopi tokadonan grandi a mira ku Louis tabatin hopi oido (talènt pa musika) na e manera ku e tabata improvisá riba cornèt.E tabata un hoben ku un talént uniko i ku su mes estilo di toka.Miles Davis mes tabata un trompetista famoso a bisa."Louis tabata toka tur tono ku un hende por pensa pa toka riba un trompet"
Creale Jazz Band[editá | editá fuente]
.Louis Armstrong a kuminsa su karera den Mississippi-riverboat bands,cabaret band i meimei di tokadónan ku fama den New Orleans.Despues ku Joe"King"Oliver a mové pa Chicago Kid Ory a tuma Louis den su banda na luga di Joe King Oliver,pero Louis tabata haya ku Joe Oliver tabata un tokadó grandi ku hopi fama p'e bai tuma puesto di Joe.Na Chicago Joe Oliver a lanta su mes banda The Creale Jazz Band i na aña 1922 ela manda buska Luois Armstrong pa bin toka ku su banda famoso na Chicago.E ora ei Luois a haya sa ku ta seriamente e ta un hoben ku hopi talènt.Na edat yong ela kuminsa toka den banda di Joe King Oliver.E tabata asina idolatrá di Joe King Oliver ela bisa Joe tabata su mèntòr, e tabata yamé Joe "Papa Joe" Luois a bisa."Si Joe no a eksistí e estilo di jazz ku mi ta toka lo no a eksistí tampoko".
Famoso Hot Five I Hot Seven Ensembles[editá | editá fuente]
Na aña 1924 Louis Armstrong a sali fo'i den banda di Joe King Oliver pa bai toka den Fletcher Henderson Orchestra na New York, e ku Joe Oliver a keda bon amigo,Louis kier a bai mas leu den su karera. Na aña 1925 Louis a bai bèk Chicago i a kuminsa graba bou di su mes nomber ku e formashonnan famoso 'Hot Five i Hot Seven ensembles hit nan manera,"Potato Head Blues," "muggles,"West End Blues,"Melancholy Blues",.Den e grabashonnan aki e ta domina den su manera improvisashon i laga mira tambe su talènt komo solista i kantante.Na aña 1929 Louis a bai bèk New York,unda ela dirigi un diskothek banda ku tabata graba un theater revue"Hot Chocolates" ela kanta "Fats"Waller's"Ain't Misbehavin",un famoso hit.Louis Armstrong a toka hopi tambe den big-band dje tempu nan ei.Na aña 1930 Louis a kuminsa haya fama internashonal su prome turné komo solista i kantante na Oropa tabata na aña 1932.Despues di Segunda Guera Mundial e tabata na Fransha na aña 1948,den e añanan despues ela biahá pa hopi pais na Oropa, Afrika, Sùit Amerika, Hapon, Oustralia. Louis Armstrong a graba hopi hit den su bida manera "Hello Dolly",Mack the Knife,"What a Wonderful World i e tabatin hopi fama, ela toka ku tur sorto di banda,aktua ku artistanan fomoso den pelikula,show,kantanan ku tabata ke p'e toka òf kanta huntu den nan show òf grabashon.Louis Daniel Armstrong ta un homber ku tabata sa kiko e kier den bida.(di kada e tabata skohe esun di mas miho),nasé na 04-08-1900 i a muri di un ataka di kurason na 06 yuli 1971. Su popularidat a keda den memoria di hopi hende i den jazz musíka nan ta rekordé riba henter mundu.


text:
San Nicolas Taekwondo Center a sali best team den e Aruba Caribbean Classic Taekwondo.
Diasabra ultimo Master Eric Barry di San Nicolas Taekwondo Center su team di 7 atleta a bringa y a gana varios pelea cu a pone cu San Nicolas Taekwondo Center a logra gana e copa di Best Team. Master Augie Tromp Vice Presidente di Aruba Taekwondo Bond ARTBO a habri e campeonato pa asina nos por a cuminsa.
Master Eric Barry a scoge e siguiente atletanan pa bringa pa e copa di Best Team:
Jimmy Constant, Agnes de Graf, Darisha Molina, Jonathan Charles, Alfonsina de Graf, Shaquille Barry y Bryan Charles.
For di e 7 bringadonan aki ta solamente: Shaquille Barry, Alfonsina de Graf, Jimmy Constant y Agnes de Graf a gana nan pelea. Cu 4 pelea gana y 3 perdi San Nicolas Taekwondo Center a suma un total di 43 punto. Impact Taekwondo Stichting a suma un total di 41 punto. Brazil Taekwondo Stichting a suma un total di 40 punto. E.T.U Taekwondo a suma un total di 39 punto. Stichting Tiger Taekwondo Academy a suma un total di 34 punto. Aruba Taekwondo Academy a suma un total di 25 punto y Noord Taekwondo Center a suma un total di 12 punto.
Brazil Taekwondo Stichting ta felicita Master Eric Barry di San Nicolas Taekwondo Center cu nan logro y tambe ta gradici e 7 scolnan cu a participa y a haci cu e campeonato tabata tin bon nivel di bringadonan.
Brazil Taekwondo Stichting ta gradici Cornel Djaoen di Tele Aruba, Seever Krozendijk di 297Sports y Sr. Di-Estefano Wernet pa nan presencia na e ultimo clasificacion pa Best of the Best 2018.


text:
Palm Beach: Diadomingo pa mas o menos 10’or di anochi, presencia di polis y ambulance ta wordo pidi cu urgencia na Holiday Inn Beach Resort pa motibo cu un turista bou influencia di un of otro substancia ta yega na e frontdesk di Holiday Inn y ta bay for di tino.
Na yegada nan ta bin compronde cu e dama turista aki lo a sali for di Moomba Beach, a yega na e frontdesk di Holiday Inn y a collapse. Ela wordo poni riba un rolstoel y hiba dilanti unda e taxistanan ta sinta, pa warda riba ambulance.
E dama hoben aki tabata hala rosea, pero no tabata reaciona. Personal di ambulance hopi liher a prepar’e y a transport’e pa hospital.
Mientras Polis a keda un rato mas na dicho hotel, paso na prome instante niun hende no tabata sa identidad di e dama hoben turista aki y si enberdad e tabata hospedando na Holiday Inn.
Despues a bin topa cu familiar di e dama y asina polis por a haya su informacionnan cu sigur cu nan lo mester na momento cu e yega Polie.


text:
Ya caba den su rapport ’Prioridad di maneho pa gobernacion 2001-2005’, SER a menciona na 2001 tres tereno unda patronahe politico tawata causa asina hopi daño pa comunidad, cu a bira urgente pa independisa e entidadnan. Tawata trata di turismo, telecomunicacion y servicio di post. Por ehempel, e acuerdo pa independisa e maneho di turismo cu a logra cu hopi esfuerso, atrobe a pega den e arena politico partidista, cu e consecuencia cu e maneho a keda paralisa pa motibo di finanza y falta di toma di decision.
E empresa monopolista SETAR tawata sufri hopi di patronahe politico. A pesar di inversion substancial den aparato moderno y aumento di personal, e calidad a laga hopi di desea, servicio tawata abominabel y e gastonan di telecomunicacion mucho halto.
Tambe na servicio di post a nombra personal na escala grandi na unda cualificacion di partido tawata mas importante cu cualificacion di trabou. Consecuentemente, calidad di servicio di post a sufri masha hopi. P’esey tambe SER a afirma cu solamente den caso cu lo elimina patronahe politico, servicio di telecomunicacion y di post ya no lo sigui frustra, sino stimula e desaroyo economico di Aruba. Consecuentemente tambe a independisa WEB, mescos cu aeropuerto, servicio di Serlimar, y otro entidad di gobierno. Despues cu a reduci e influencia politico partidista, mayoria di e empresanan concerni a cuminsa bira saludabel atrobe.
Easy way out
Asina mes e gobiernonan consecutivo a prueba di no a siña nada di e experencianan aki. A sigui practica patronahe politico, administracion deficiente y proyecto dudoso den e departamentonan cu a resta. Consecuentemente e situacion financiero- economico di Pais Aruba a sigui deteriora di tal forma cu e calidad di servicio en general a bay atras y cu a bira cada bes mas dificil pa cumpli cu e obligacionnan di pago. Y den situacion di crisis semper a busca entrada adicional pa gobierno. Pa logra esey, aumento di impuesto tawata un instrumento cu a uza cu hopi gratitud.
Mientrastanto, pa motibo di maneho extremadamente iresponsabel, e situacion financiero di Aruba a yega e bom absoluto. Mientrastanto nos debe ta monta na 90% di nos Producto Pasional. Unicamente e pago anual di interes di Afl. 215 miyon (Afl. 600.000,- pa dia!) ya caba practicamente no por paga sin haci sacrificio grandi. Gobierno literalmente ta blo bashi y -cu tur rason- ta man na cabes. Y atrobe e ta haci uzo di e instrumento tradicional di medida pa aumenta entrada. Asina gradualmente lo elimina e descuento di gasolin y ta parce cu lo aumenta BBO te 6%. Esaki ta inaceptabel!
Pilder amargo
Ya caba pa varios decada, tur instancia di conseho ta mustra riba e necesidad pa gobierno baha specialmente su gastonan di personal. Riba dje a adverti seriamente riba e perdidanan gigantesco como consecuencia di e administracion financiero deficiente y e sistema di impuesto anticua y di proyecto dudoso. Tur esakinan en conhunto a/ta sigui conduci na gasto enorme y innecesario di gobierno. Anualmente ta trata di centenares di miyon florin. Ta EYNAN gobierno por haya e placa grandi. Y tanten cu o haci nada EYNAN, ta totalmente inaceptabel pa impone mas medida riba comunidad locual ta afecta economia y e poder financiero di ciudadano mas ainda. Pasobra tur e personal di mas y tur e otro fayonan lo sigui absorba tur e entradanan extra nobo. Maske cuanto biaha lo ripiti esakinan.
Speransa falso?
E pregunta ta si e gobierno actual tin e curashi pa di berdad corta su gastonan. Lo mester haci esey a base di su puntonan di programa mas importante, esta bon gobernacion y integridad. Pero ya caba el a sembra duda pa motibo di compasion te hasta 25 coordinador pa ministro entre cual hopi familiar. Colmo den esaki ta compasion di 2 ruman muhe y un ruman homber cerca un solo ministro. Aunke ta uza e argumento cu tin mester di hende di confiansa, esaki ta e miho manera pa sconde ‘maneho’ for di bista di comunidad y mantene tur informacion secreto. Di e manera aki, transparencia ta bira un asunto di famia.
Pone na orden
Toch ta parce cu prome ministro mes no solamente ta consciente di seriedad di e situacion, pero tambe tin un bista realistico di e perspectivanan pa Aruba. El a duna di conoce cu e no lo bringa un ‘aanwijzing’ di Hulanda pa cu finanza. Esey lo nifica cu Hulanda lo tuma over e administracion financiero y cu e lo pone personal experto den e departamentonan. Esey ta hopi necesario. No solamente sa culpa Departamento di finanza, pero tambe practicamente tur departamento di gobierno di un falta grandi di calidad di administracion financiero y control. Esey ta hiba na perdida substancial di placa. Pues, un limpieza grandi ta hopi necesario. Y e pregunta grandi ta, si nos propio hendenan tin e capacidad y/of disponibilidad pa haci tal.
Mescos ta conta pa e maneho di personal. Gobernante a prueba bes tras bes cu nan no tin e responsabilidad necesario pa esaki. P’esey tambe, despues cu a ehecuta concretamente un analisis di tarea nucleo (kerntakenanalyse), mester saca compasion, evaluacion y kitamento di personal cu un sistema salarial mas responsabel for di man di gobierno y delega esaki na un instancia profesional y independiente.
Ademas mester pone un fin na e posibilidadnan pa gobernante realisa proyecto dudoso cu por afecta salud di nos isla. Ponemento di un moratorio pa mas hotel lo ta un bon prome paso den esaki.
Solamente DESPUES di ehecuta tur esaki, gobierno por PENSA riba medida cu lo aumenta su entradanan aunke por resulta cu nan no lo ta necesario mas!
Scirbi pa Armand Hessels


text:
vrijdag 27 mei 2016 - E clientenan di winstbelasting cu no a busca nan formulario di declaracion ainda mester haci esaki mas lihe posibel
ORANJESTAD – Departamento di Impuesto ta participa cu dentro di algun dia e clientenan di winstbelasting mester entrega e declaracion di aña 2015. E fecha final pa entrega esaki ta 31 di mei 2016. Mayoria cliente a pasa busca nan pakete di formulario caba, pero ainda tin hopi cliente cu no a haci esey. Mirando cu e fecha final ta acercando, Departamento di Impuesto ta haci un apelacion fuerte na e clientenan cu no a busca nan pakete ainda, pa pasa busca esaki mas lihe posibel na Departamento di Impuesto.
Na unda por busca e pakete?
Por busca e pakete na Departamento di Impuesto na Camacuri, na e local mas pabou banda di unda ta busca plach’i number di auto. Pa acelera e proceso di entregamento di e pakete, ta conseha pa trece un copia di e extracto di registro di Camara di Comercio pa por mustra e datonan di e empresa y tambe kende ta e persona responsabel pa e empresa. Alabes Departamento di Impuesto ta pidi pa bin cu e persoonsnummer di e empresa pa asina e otorgamento por bay mas lihe.
Si cliente mes no por busca su pakete
Si cliente mes no por busca e pakete di su empresa, e por apodera un otro persona pa busc’e p’e. Den e caso ey mester duna e representante un carta di apoderacion (machtigingsbrief). E carta di apoderacion no por ta mas bieu cu un luna y e mester indica specificamente cu e ta valido pa winstbelasting. Lamentablemente Departamento di Impuesto lo no otorga un pakete si no tin e carta di apoderacion.
Manera conoci, e ley di winstbelasting a cambia y ta sumamente importante pa e clientenan tene na cuenta cu e ultimo dia pa entrega e declaracion y haci pago di e belasting ta dia 31 di mei 2016.
Pa e clientenan cu ta mantene e aña economico no igual cu e aña calendario, mester consulta e website di Departamento di Impuesto pa mira e fechanan final pa entrega e declaracion y haci pago.
Gerencia di Departamento di Impuesto
27 di mei 2016


text:
The Boss Racing Foundation den preparacion pa e caredanan di The Boss Drag War 2015 kier a manda un invitacion na tur doño y drivernan di e autonan di e categoria Import pa un reunion importante Diaranson 11 di Maart pa 8or di anochi
E ta mas cu CONFIRMA!!! FAYA BO HAYA 7 GOES INTERNATIONAL!!! Pa prome biaha aki na Aruba y den Caribe directamente for di Hudson Tampa. Jack W McClure aka Capt. Jack den su “ROCKET KART” di 6 second over 200 Mph!!! So Arube be
Diasabra ultimo riba pista di Palomarga a tuma lugar One Day Bracket pa e luna di October. Mad Max & Easy Racing tabata prepara for di trempan caba manera semper cu ta hasi nos asina sigur y comfortabel durante di nos careda nan. Nos tabata
Leendrick Lacle ta representa Aruba den categoria Junior Dragster na Memphis Tennessee. Despues di e clausura di e IHRA SSS 2014 point series aki na Aruba, durante di e evento di One Cool Summer, e joven di apenas 16 anja di edad esta Leendrick Lacle
Un total di 3 dia intensivo di caredanan di drag a keda registra e weekend tras di lomba na Aruba durante di e One Cool Summer Nationals 2014. Un cantidad record di mas di 300 inscripcion total cu coredornan di Merca, Corsow, Venezuela y nos
E fiebre di One Cool Summer Nationals ta den full swing actualmente na Aruba y den tur bario por sinti e movecionan den e garashinan y tur dyno shop na Aruba ta full geboekt pa asina tunersnan por set e autonan y brommernan pa por


text:
Por constata cu autoridad local, teamnan special, recherche, ta bon entrena ora di haci un inval. Esaki un bes mas por a constata diaranzon marduga, ora cu den pleno di ora di marduga, un team grandi ta riba pia, pa asina hunto cu fiscal, drenta cas pa detene sospechoso como tambe pa haci un buskeda den e cas pa e obhetonan cu nan tin sospecho riba dje. Den e caso di marduga, autoridad tabata totalmente informa di adelanta, delaster un skina di e cas cu nan ta bay drenta. Por mira cu mientras cu un unidad ta haci e entrada, dos otro grupo ya a staciona patras di cas, den cualke scenario sea pa nan drenta of pa nan frena cualke intencion di huida.
E entrada mes a bay hopi rapido y no a tarda mucho cu a bini cu dos persona unda na prome instante a tapa nan cara.
Mas cu claro cu un acto asina ta hopi peligroso, pasobra bo no sa ken bo ta bay topa y ni tampoco con emocion por hunga un rol. Es decir e operacion mester ta di tal manera, cu prome cu e personan por “spierta” di sonjo, ya polis mester ta riba nan, no dunando nan e minuut pa pensa.
Riba su mes, un trabao cu no ta facil, hopi peliger, riesgo, pero e capacidad di nos equiponan local, ta haci cu nan ta haci e trabao cu bon resultado.


text:
Huidige artikelen
donderdag 24 september 2015 - FIOT a bishita e personanan cu no a haci declaracion di inkomstenbelasting di aña 2011 y 2012
Lo dagfar alrededor di 25 persona como sospechoso
ORANJESTAD – Na inicio di aña 2015, e team di investigacion fiscal di Departamento di Impuesto: 'FIOT' (Fiscale inlichtingen- en opsporingsteam) a cuminsa bishita e personanan na kendenan Departamento di Impuesto a otorga e formulario di declaracion di inkomstenbelasting di aña 2011 y 2012 y cu no a entrega esakinan bek.
Te cu awor a bishita mas o menos 140 persona na cas. A otorga un di dos aanmaning y un duplicado di e formulario di declaracion di inkomstenbelasting 2011 y 2012 na 120 di e personanan aki.
Alabes a saca 25 persona for di e registro di cliente debi cu mientrastanto e personanan aki a bandona Aruba.
Di e cantidad di personanan bishita, alrededor di 70 persona a cumpli caba cu nan deber di haci declaracion pa cu e añanan 2011 y 2012.
Tambe FIOT a traha process-verbaal pa mas o menos 35 persona cu deliberadamente no a haci declaracion di inkomstenbelasting. Consecuentemente Ministerio Publico di Aruba lo bay dagfar mas o menos 25 persona como sospechoso pa nan aparece dilante hues.
Di acuerdo cu e ley general di impuesto (ALB), si deliberadamente no entrega e formulario di declaracion cu Departamento di Impuesto a otorga, e cliente por haya castigo di prison te na un maximo di 4 aña y/of un boet di maximo Afl. 100.000,-. Pesey Departamento di Impuesto ta haci un apelacion na tur su clientenan pa semper percura pa entrega e declaracion di inkomstenbelasting – of di cualkier otro tipo di belasting – y asina evita consecuencia indesea.
Gerencia di Departamento di Impuesto
24 di september 2015


text:
Sero Patrishi – Diasabra mainta den careda di 11:40 polis ta bay altura di e dam situa na Sero Patrishi cu Modanza, pa un boksmento cu hende herida.
Na yegada polis ta topa cu Forensys y ta wordo splica un ke otro.
E autonan envolvi ta un Toyota Tercel color blanco y un Chevrolet Optra.
Segun nos a compronde na e sitio e Tercel bayendo direccion oost, tawata ariba su banda robes, aparentemente pa bay drenta den e caya su dilanti.
Segun un habitante, tur dia chauffeurnan ta haci e practica aki y awe loke ela premira a pasa.
Pa mala suerte di e Tercel un Chevrolet Optra tawata saliendo di e caya pa bay rechts y aki e ta haye sorpresa cu e Tercel.
Den e impacto e chauffeur di e Tercel no tawata tin su seatbelt bisti y ta bay dal su cabes den e windshield parti robes ariba y ta resulta herida cu un kap basta bon na su cachete.
Ambulance a presenta y a transporta e chauffeur pa hospitaal. Takelwagen mester a presenta pa asina move ambos auto for di caminda.


text:
Bon biní
Fondo di Penshun Hulanda Karibense (Pensioenfonds Caribisch Nederland) (PCN) a start 10 di òktober 2010 pa sòru pa riba e islanan Boneiru, Sint Eustatius i Saba, pa ehekushon di penshun pa kolaboradónan:
- Di Rijksdienst Caribisch Nederland
- Di Entidatnan Públiko Boneiru, Saba i Sint Eustatius
- Den kuido, enseñansa i hubentut i famia
- Di kompanianan (di gobièrnu) afiliá
Bo ta kolaboradó den e sektor di gobièrnu, enseñansa, kuido i entidatnan liá na esakinan den Hulanda Karibense? E ora ei bo ta akumulá penshun serka Fondo di Penshun Hulanda Karibense. Aki bo ta haña informashon di e fondo di penshun i bo areglo di penshun.
Bou di 'Kiko ta penshun?' Bo ta haña splikashon di e sistema di penshun manera nos konos'é den Hulanda Karibense.
Informashon tokante di bo areglo di penshun bo ta topa bou di 'Bo Penshun'. Bou di 'Kambionan' bo ta haña informashon tokante kambionan ku por tin influensia riba bo penshun. Tambe bo ta topa aki formularionan pa mèldu bo kambionan na e fondo di penshun.
Bo kier sa kiko bo fondo di penshun ta hasi, kon e direktiva ta formá i kua reglamentunan tin? Bou di 'Bo fondo di penshun' bo ta haña kontesta.


text:
E prome lectura ta planea pa e fecha diaranson awor dia 29 di maart, sigui pa diaranson 12 di april y e ultimo ta diaranson 26 di april, 2017.
Tur lo wordo teni na Biblioteca Nacional. E prome lectura ta programa pa diaranson 29 di maart y lo ta titula "Aruba Lionfish Invasion & Management" y "Aruba Lionfish Initiative". E di dos lectura lo ta 12 di april y lo titula "Sea Turtles of Aruba". E di tres y ultimo lectura lo ta diaranson 26 di april y lo titula "Sharks & Rays of Aruba", Tribon y Chucho di Aruba.
E orario pa tur tres lectura ta di 7:00 PM pa 8:00 PM.


text:
Pronóstiko di tempu pa Kòrsou i bisindario bálido te djasabra mainta 6:00 o.l, 6 di òktober 2018.
Kompilá:
djabièrnè 5 di òktober 2018, 05:00 o.l. (09:00 UTC)
Tempu:
Parsialmente te hopi nublá ku algun áwaseru lokalmente. Tambe tin rísiko pa welek i bos.
Temperatura máksimo lo alkansá 33 ºC i temperatura mínimo 26 ºC.
Solo ta sali 06:25 i ta baha 18:23 o.l.
Bientu:
For di un direkshon generalmente ost i moderá; forsa 3 te 4 (12 te 30 km/ora, 7 te 16 nudo). Den dia òf den posibel áwaseru, de bes en kuando basta fuerte te posiblemente fuerte den ráfaga: forsa 5 te 6 (31 te 50 km/ora, 17 te 27 nudo).
Situashon general:
Un ola tropikal riba parti oriental di Laman Karibe ta tene e ambiente húmedo i instabil. Prinsipalmente riba awe lo bai tin algun áwaseru.
Kondishon di laman:
Por lo general moderá ku altura di ola entre di 0.5 i 1.5 meter (2 pa 5 pia).
Sistemanan signifikante di wer tropikal:
Sistemanan signifikante di wer tropikal: Tormenta tropikal Leslie tabata situá riba parti sentral di Osean Atlántiko Nort, miéntras esaki tabata move nort. E siklon no ta un menasa pa Kòrsou.
Fenómeno spesial:
Ningun.
Pèrspektiva te djadumingu mainta:
Por lo general parsialmente nublá ku algu di áwaseru lokalmente.
Meteorólogo:
Coffie
E próksimo boletin di tempu lo wòrdu publiká djabièrnè 11:00 o.l. (15:00 UTC).
.
.
.
.


text:
E concepto di Veiligheidshuis, tempo cu Andin Bikker a asumi su tarea como minister a wordo atendi riba dje pa PG Alexander van Dam, kende a traha hopi aña den e veld aki. A conoce di cerca con Veiligheidshuis ta funciona.
Segun e minister, e veiligheidshuis ta un sistema di traha y no un shelter. Por ehempel tin personanan cu a drenta den contacto cu husticia of ta hobennan cu lo por bin den contacto cu husticia y diferente instancia a cuminsa señala nan caba. A base di esey, e ora pa preveni, cu sea nan ta bolbe ripiti bay den contacto cu husticia, of nan lo bin den contacto cu husticia. Esey ta e señalering multidisciplinario. E concepto ta cu regularmente nan ta trata casonan multidisciplinario. Nan lo sinta regularmente y diferente instancia por bisa cu tin un caso, un persona cu ta sinti cu sea ta bay cay den ripiticion of por ta e ta bay tin contacto cu husticia.
E Veiligheidshuis ta un concepto cu ta funcionando na Boneiro, na Corsou. E ta funciona na diferente municipio na Hulanda. E minister a tuma nota di esun na Rotterdam y Amsterdam. E ta algo cu a proba cu e ta exitoso.
Ta traha a base di un plan. A presenta na parlamento un plan di mas di 20 pagina caminda cu entre otro e Veiligheidshuis ta den dje.
Unda kier yega
Riba caya tin mas bista pa loke ta Cuerpo Policial unda nos bishitantenan y nos pueblo ta sinti nan mes sigur. Los di esey kier yega cu si un crimen tuma luga, por resolve y preveni tambe cu crimennan tuma luga. Den e concepto ey e Veiligheidshuis ta perfecto.
E ta preveni cu esnan cu ya caba ta den contacto cu husticia, por cay bek den ripiticion, of e ta preveni cu esnan cu ta core risico di bin den contacto cu husticia, lo por drenta den contacto.
Den su totalidad, den maneho di husticia, ta pas perfecto den dje. Pero e ta un instrumento den e maneho den su totalidad. E minister ta felicita sr. Alexander van Dam, kende tabata un di e initiatienemer pa e concepto aki. Sra. Bernice Shulten kende ta cargando e concepto aki diariamente y tur e ketenpartner cu a firma, cu a reafirma cu nan ta bay traha na un manera multidisciplinario. Kier logra pa e siguridad bao di nos pueblo wordo restaura y trankilidad pa nos pueblo tambe.
Un di e partinan di e maneho ta, cu lo bay bin cu e academia di ley. E minister a haya un carta di Hulanda cu nan lo duna cooperacion di parti di academia di ley pa e item aki cu por bin cu un curriculum unda cu ta duna huristanan local e chens pa nan por studia e tecnica di traha ley y esey ta un di e puntonan hopi cardinal di maneho di e minister, pa modernisa nos leynan.
Pa loke ta trata e aspect di strafrecht, strafvordering, e aspectonan social. Siguramente esaki ta hopi halto riba e agenda di Gabinete Wever-Croes y den maneho di husticia.
Traha hunto
Minister Bikker a menciona cu a pasa e dobbel tragedia na November, caminda cu esey a pone e necesidad pa mas cooperacion. Siguramente tabata tin cooperacion den pasado, pero ora cu e tragedia aki a tuma luga, a mustra e necesidad pa traha mas hunto y netamente e Veiligheidshuis, unda ta para den e decreto ministerial cu a institui algun siman pasa, hunto cu prome minister, cu un di e metanan ta, pa e partnernan bay reuni y traha mas multidiscipinariamente. E Veiligheidshuis eigenlijk ta subraya y structura esaki cu den casonan specifico individual cu ta bin na remarca pa e criterianan pa wordo trata den e Veiligheidshuis cu e partnernan social, a reafirma esaki por medio di e convenio, cu nan ta bay traha hunto. Los di esey e plan cu ta wordo carga pa e gabinete aki, tur e problemanan social cu nos tin y a bin haci un compromiso, pasobra no solamente a bisa cu e Ser humano ta central, pero gobierno a pone den presupuesto casi 18 miyon florin acerca pa inverti den e ser humano y pa preveni cu casonan social ta bay over den casonan penal. E Veiligheidshuis ta pas den cuadro di e maneho aki y ta un di e dimensionnan di e plan social, cual ta parti integral di e presupuesto 2018.


text:
ORANJESTAD (AAN)– Ayera mainta a presenta dilanti di Hues e homber B.V. biba na Bulgaria y e homber J.B.
Nan dos ta wordo sospecha di entre 23 Maart 2018 y 27 Maart 2018 a horta 292 mil florin na ATM di Aruba Bank, usando carchi di banco di un persona sin su autorizacion. E caso aki a keda posponi ya cu ta den e tempo di receso di Corte. A keda palabra cu na November 2018 e tratamento ta tuma lugar.
Un sospechoso kier papia
Despues di a lesa e acusacion contra B.V. y J.B., Fiscal a bisa cu e caso ta pro forma. Fiscal a propone 9 November 2018 pa 9.45 di mainta pa trata e caso.
Abogado mr. Lejuez a bisa Hues cu su cliente J.B. mes kier papia. E sospechoso J.B. a bisa Hues cu e tin un trabou na Citco y a pidi Hues pa lag’e liber te dia di e caso. Fiscal a puntr’e con e sa cu ainda e tin trabou. J.B. a bisa cu el a yama for di KIA trabou y nan a bis’e cu e tin su trabou ainda.
Abogado mr. Carlo a bisa cu su cliente B.V. a admiti cu el a bay cu algun persona na San Nicolas y a saca 20 mil florin for di ATM. Ta un biaha so e lo a haci’e y segun e abogado, Recherche a mir’e riba video. Mr. Carlo ta haya cu B.V. a sinta suficiente castigo pa loke el a haci. El a pidi Hues pa suspende detencion di B.V. E abogado tambe a pidi Hues pa Fiscal duna documentonan y video di seguridad un luna adelanta pa asina por prepara bon y si tin peticionnan lo por haci esaki na tempo.
Mr. Lejuez a bisa Hues cu J.B. a pidi pa Recherche bay scuch’e na KIA pero esey no a sosode ainda.
Fiscal kier sa pakico J.B. kier papia cu Recherche. Segun J.B. e kier duna otro declaracion o sea kico realmente a pasa.
BULGARO A BIN PA HIT BANCO
Fiscal a reacciona riba e dos peticionnan. El a pidi Hues pa rechaza e peticion di J.B. pasobra Fiscal ta haya cu no tin nada concreto riba papel cu J.B. lo haya su trabou.
Pa loke ta e Bulgaro B.V., Fiscal a bisa cu B.V. mes a bisa cu el a yega di haci’e caba y cu el a haya 200 mil florin y un otro tabata hunto cun’e. Fiscal a bisa Hues cu anterior B.V. a wordo condena caba pa algo similar. Fiscal a remarca cu ta parce cu B.V. a bin for di Bulgaria special pa hit banco na Aruba y Sur America. Fiscal ta haya cu mester rechaza e peticion di abogado mr. Carlo tambe.
CASO POSPONI
Hues a bisa cu e ta pospone e caso pa dia 9 November pa 9.45 di mainta. Hues a rechaza e peticion di J.B. y di B.V. Nan ta keda encarcela te dia di e caso.


text:
DETROIT – E ta confirma, Gregory Milliard y Muhammad Abdullah parti number dos ta official! Gregory Milliard otro anja lo viaha pa Detroit pa asina busca locual e ta bai laga atras despues di un desicion basta controversial.
Gregory Milliard awenochi a scirbi lo siguiente pa su fanaticonan ariba Facebook:
“Aruba danki un biaha mas pa tur e sosten, e apoyo cu mi a ricibi sinceramente tin mi te awe hopi conmovi. Mi kier sin duda duna un danki na Dios pa e sabiduria y e guia pa sigui tur dia fuerte positivo y agradecido. Mi famia di curason, mi amistadnan, mi fansnan di Aruba y internacional. Mi coachnan Rudwin Kock, Vander Valverde, Mastrodonte, Honorio Jujitsu, Fagnes, Pedro, Team Nogueira. Tur e guynan di Barack ku a sali pa judami. Federacion di MMA Aruba. Tur e medionan di prensa aki na Aruba. Power FM tambe danki pa boso sosten y tur e luganan cu a sponsor mi cu si no ta pa nan lo mi no por a yega na unda mi a yega pa presenta Aruba su nomber un bez mas! G&G Pizza and more Savaneta, On the Rocks, Sandra’s Garden, Moomba Beach, Salt and Pepper y Monette’s Cookies Aruba. Mi one and only supplement store GNC Live Well Aruba cu ta yudami 100% cu tur e mihor suplemento cu mi tin mester.
Cuts and Curves unda cu mi por train y shape up mi performance. I’land Boi pa e inmenso support pa productions increibel. The Athlete’s Foot Aruba y Nike Controlled Space cu tin mi all geared up with the best. Tur e schoolnan cu a habri nan portanan pami. Y tur esnan cu a kere den mi. E pelea tawata un bon pelea, no matter what kico cu pasa lo mi sigui pa dilanti no tin nada cu por stop mi pa yega na mi meta. Esaki ta solamente e comienso. One love” -Gregory Milliard


text:
Sero Largoweg – Diasabra mainta den careda di 6:30 polis di San Nicolas ta wordo manda Sero Largoweg 13, caminda un habitante lo a haya un persona ariba vloer y e tawata sangra.
Na yegada di patruya y tambe ambulance, nan ta bin constata cu e persona herida cu ta un homber, lo tin dos perforación di bala y cu e no ta duna señal di bida.
E momento ey a notifica tur instancianan concerni.
Vocero di polis Sr Lito Laclé a duna e siguiente relato na prensa.
“06.29 melding a drenta via Centrale Post cu na un adres Sero Largoweg un persona masculino a wordo encontra cu no ta duna senjal di bida. Ora cu patrouille a jega na e sitio a bin constata cu e tin perforashonan di bala. Na es momento aki patrouille San Nicolas, BFTO y recherche San Nicolas y demas autoridadnan ta na e sitio. Ainda nos no a identifica e persona. Kwalkier informashon cu por tin jama 100 of nos tiplijn 11141”.


text:
Notisia
Publikashon
Orario nobo pa hasi denunsia
Entrante promé di novèmber 2016, personanan ku ke hasi denunsia di un echo kastigabel simpel, por hasi esaki entre 8’or di mainta pa 8’or di anochi na un di e 5 wardanan di polis, ku ta Barber, Rio Canario, Punda Otrabanda i Montaña, 7 dia pa siman. Bou di echonan kastigabel simpel ta kai: echonan di baldadi, destrukshon, ladronisia (tambe di vehíkulo), sendementu di kandela, menasa, maltrato sin arma di kandela, malversashon i violensia den esfera relashonal.
Den kasonan di kiebro den kas i den negoshi i ku e denunsiante yama 917, polis lo bini na e bibienda òf e establesimentu i lo tuma e keho na e sitio mes. Den tur otro kaso, polis lo referí e denunsiante na e warda di polis ku ta mas den su serkania pa duna keho. Únikamente den kasonan eksepshonal i di urgensia, polis lo tuma keho na warda den oranan di anochi.
Di e forma aki polis lo bai traha mas efisiente i asina ei sigui drecha e kalidat di servisio ku kada dia di nobo e ke brinda nos komunidat. Un súplika ta bai na un i tur pa tene bon kuenta ku e kambio aki.
Telefòn (+5999) 866-6800
Telefòn (+5999) 866-6400
Telefòn (+5999) 866-6300
Telefòn (+5999) 866-6700
Telefòn (+5999) 866-6900


text:
Gerrit Schotte i MFK: Derechi riba edukashon ta nifiká derechi riba un edukador bon kapasitá, Pabien riba boso dia!
Pa e motibu aki Movementu Futuro Kòrsou (MFK) i su lider Gerrit Schotte kier para ketu mañan 5 di òktober 2018 riba e dia importante aki.
Ta di mas bisa ku futuro di un poblashon ta basá riba su hubentut.
P’e motibu aki ta sumamente importante i esensial pa nos hóbennan risibí un bon edukashon i kapasitashon durante nan trayekto di kresementu pa bira mañan ku Dios ke adultonan responsabel i bon kapasitá pa progreso i desaroyo di nos pais i su poblashon.
Pa esaki por ta posibel mester pèrkurá tambe pa un nivel haltu di kapasitashon di nos maestro i maestranan, ku nan na nan turno lo sòru pa un bon edukashon i kapasitashon di nos hóbennan.
MFK i su lider Gerrit Schotte ke felisitá awe tur maestro, maestra, ku di un òf otro forma ta kontribuí na edukashon di nos poblashon.
Boso aporte awe ta e kontribushon na un fundeshi sólido di un pais fuerte i bon eduká pa un mañan próspero pa nos dushi Korsou.
Den kuadro di e dia aki #WorldTeachersDay nos lo hasi entregá di un Water Cooler na un skol den oranan di mainta. Den kuadro di e dianan di temperaturanan haltu den klasnan afektando nos maestronan i nos alumnonan nos lo siguí hasi entregá di “Water Coolernan” na diferente skolnan komo un aporte na e kousa, asina aliviando e falta ku esaki ta hasi.
Nos komo organisashon no tin akseso na e fondo públiko for di oposishon, pa asina kumplí ku tur e nesesidatnan na tur skol pero denter di nos forsa nos lo ta kumpliendo ku un kantidat konsiderabel di “Water Coolernan” na diferente skol.
Di parti di Movementu Futuro Kòrsou (MFK) i su Lider Gerrit Schotte,
Pabien na tur Edukador i sigui ku e bon trabou.
Kòrsou, 4 di òktober 2018


text:
Booshi Wever di UPP: MINISTER A DETERMINA E TARIFA DI SERLIMAR CABA.
Booshi Wever di UPP:
MINISTER A DETERMINA E TARIFA DI SERLIMAR CABA. E REUNION DI PARLAMENTO NA AUGUSTUS LO TA UN SHOW ATROBE?
Recientemente sr. Rocco Tjon a declara cu tur cos ta habri ainda cu Serlimar y nan ta den espera di e plannan concreto di e minister. Con e discusionnan na augustus por ta habri, si e makinaria di propaganda di Serlimar a saca un aviso cu entrante 1 di January 2019 e tarifa nobo di Otmar y di e sindicatonan lo drenta na vigor? Pues un biaha mas, e fraccion di MEP por papia,cuestiona y sapatea cuanto cu nan kier, pero ta Otmar ta manda. Esey ta e mensahe cla y raspa di e minister pa e parlamentarionan “rebelde” di MEP.
Na juli 2018 gobierno di Aruba a pospone introduccion di e tarifa cu e minister encarga cu Serlimar kier a introduci na juli di e aña aki caba y a notifica parlamento cu na augustus, durante tratamento di presupuesto, lo duna un “update” y tambe con lo bay cobra pa recohemento di desperdicio (heffingssysteem), loke UPP a cataloga como “kartelheffing”.
Ta bon conoci cu UPP a bin ta adverti pueblo riba e maneho ad-hoc di e minister encarga cu Serlimar y a mustra cu e minister no solamente ta hala e maneho di austeridad un banda cu gobierno di Aruba a implementa (crisisheffing), pero tambe ta menosprecia parlamentarionan di MEP cu a tribi di cuestiona su maneho. Y tur esaki cu e unico meta pa faborese su finansistanan di partido y crea ala ATA-bank su mesun Serli-bank.
Nunca e minister ni Serlimar tabata tin e decencia di a presenta un plan concreto y integral di kico e futuro di recohemento y procesamento di desperdicio la bay encera y particularmente cuanto esaki lo bay costa. Cada bes cu UPP a cuestiona e maneho eratico di e minister y di Serlimar, nos a tuma nota cu ta bin cu un cambio den splicacion door di e minister. Pero e minister, manera ta conoci, no ta sinta keto. Ela wordo reta pa parlamentarionan di MEP pa responsabilisa su maneho na augustus y parce cu e ta den pleno preparacion.
Na prome lugar ela tuma den servicio personal encarga cu PR cu a cuminsa campañanan pa manipula opinion publico faborablemente pa su persona prome cu e reunion di parlamento tuma lugar. Propaganda di Serlimar ta sali publica frecuentemente den medionan di comunicacion. Te hasta a sponsor e weganan internacional di baseball cu ta tumando lugar na Aruba via un canal amigo y no via nos canal nacional TeleAruba. E motibo por tin di haber cu e lasonan estrecho cu ta existi cu e canal di television y un radioemisora amigo di e minister?
Na di dos lugar a orkestra un accion sin pia y sin cabes di trahadornan di Serlimar prome cu e reunion den parlamento lo mester a tuma lugar, na unda lo a cuestiona e implementacion di e tarifa nobo pa Serlimar. Un accion cu a haya sosten di sindicato SEPPA y dirigi pa un ferviente miembro di e partido di e minister cu pa colmo ta shop-steward di e sindicato tambe. E persona aki a wordo rehabilita pa e minister, despues cu ela wordo retira for di trabou na Serlimar den pasado cu backpay y tur. Nos no por keda sin menciona e rol di STA tambe den henter e show aki.
Ainda tur esaki no ta suficiente, pasobra diripente a start un candela feros na e dump di Parkietenbos, loke obviamente a lanta e disgusto di e habitantenan cu ya caba a wordo tuma haci pa 8 aña largo door di e gobierno di AVPOR. Den medionan di comunicacion nos por a comprende cu lo bay haci un investigacion si e candela aki tabata intencional of no, pero e pregunta ta kende lo haci e investigacion y si e resultado lo ser haci publico?? En todo caso e minister atrobe a haci uzo di e “oportunidad” aki pa presenta su mes como e “angel wardador”.
Por ultimo e cherry riba e bolo ta un publicacion di Serlimar cu a sali publica dia 13 di juli 2018. Den e articulo Serlimar ta indica cu lo bay haci un investigacion di desperdicio pa indicacion di composicion. Ta referi cu lo bay acerca casi 40 mil cas. Remarcabel ta cu den e tarifa nobo e minister ta papia di 31027 cas. Pakico e diferencia di casi 9 mil cas? Tambe ta indica cu “prome cu introduci tecnologianan nobo mester haci investigacion di e tipo di e composicion di e desperdicio cu tin actual”. E investigacion a start apenas na luna di juni 2018 y lo tin un duracion di un luna, pues prome cu e reunion mester tuma lugar den parlamento.
E minister ta busca di tu sorto di manera pa pasa su plan macabro cueste loke cueste. E no ta ria pa haci uzo di tur sorto di maniobranan pa haya aprobacion manera ela haci cu Aruparking y ATAbank. Ela cuminsa cu manipulacion di opinion publico cu e unico meta pa hinca gobierno y parlamentarionan den un skina. Mientras tanto cu parlamento ta sigui warda, e minister ta sigui compromete Serlimar y Aruba den dealnan sin cu ta tene su mes nan reglanan di bon gobernacion. E ultimo noticia ta cu Serlimar a haci peticion na dos compania SO pa entrega un oferta pa pasa kabelnan di e.o. coriente y computer na e edificio di su sponsor di campaña na Pos Chikito.
A keda claramente demonstra cu e minister nunca tabata tin un idea fiho kico e maneho y procesamento di desperdicio lo mester bay encera. Ela tira un pará cu e unico proposito pa beneficia su amigonan sponsor. E no a presenta un plan integral ni tampoco cuanto esaki lo bay costa. E investigacion cu awor numa Serlimar ta bay conduci ta muestra di incompetencia y falta di conocemento di e materia di e directiva di Serlimar y di e minister. Un maneho di “Buchi robes” na unda ta “spaan het paard achter de wagen”.
Parlamentarionan di MEP por wel di dobla warda numa, pasobra implementacion di e tarifa nobo ya ta un hecho caba si nan kier of no. Mientrastanto nan ta sigui sconde tras di un reunion na augustus y tambe no ta contesta pregunta pasobra lo ta haya esakinan prematuro pa contesta. Otmar Oduber a pone e gobierno y e parlamentarionan “entre la espada y la pared” y tur gastamento di placa awor aki di parti di Serlimar ta pa cumpli cu un proposito so y esey ta pa e minister ta bon prepara pa ataca e parlamentarionan cu tribi di cuestiona su maneho. Na final di cuenta ta e pueblo atrobe lo sali perhudica.
Booshi Wever
Lider partido UPP
13 juli 2018


text:
Minister di Enseñansa a aproba Scol Arubano Multilingual y esaki lo keda implementa na tur scol primario na Aruba. Esaki ta encera un cambio mas grandi cu djis esun di idioma, pasobra tambe ta bay implementa un curiculo nobo, e metanan nucleo cu ta conoci ya desde aña pasa, ta bay implementa esakinan, pero ta un manera diferente di organisa enseñansa na Aruba y ta bay tin un forma nobo di duna les.
Ta bay mara tur e vaknan cu e muchanan ta haya na scol na e metanan nucleo, cua ta e nivel cu nos kier pa nan yega, kiermen e no ta mara na metodo so mas, pero tur scol ta liber pa scoge cua metodo nan ta bay uza pa, ban bisa, yega na un cierto nivel di idioma of yega na un cierto nivel di conocemento di mundo. Esaki ta pa tur scol preparatorio y basico. E maneho ta cu tur mucha ta haya les den e idioma cu nan ta conoci cu ne, nan idioma materno. Esey si ta algo cu ta ancra den derecho di mucha caba. Bo ta duna les den tur idioma. Un mucha Arubiano ta crece den un ambiente multilingual. Nan ta wak tvna Hulandes, Ingles, Spaño. Na cas nan ta papia Hulandes, Ingles, Spaño y/of Papiamento. Imagina bo, bo ta bay un curso, bo ta bisa bo echt kier siña algo tocante educacion,pero nan ta duna e curso na Rusiano, bo ta bay siña algo? No! Esey nos kier kita, nos kier kita e barera pa e mucha siña. Si tin algo, ban bisa, na scol preparatorio, anto e prome cosnan cu e ta topa cu ne ta un idoma straño, bo no por saca loke bo kier siña for di e mucha. Esey nos ta purba nivela aworaki. E chens cu e mucha ta siña loke e mester siña y e kier siña. Ingles tambe ta un parti di e les cu ta bay duna.
E mucha ta bay haya les den cuater idioma y ta bay tene cuenta cu e didactica di idioma stranherodiSpaño, Hulandes y Ingles.
E implementacion di SAM na Scol Primario no ta na vigor ainda. Nos ta haciendo e preparacionnan pa nos tin un bista cla di e cambio. Tin scol piloto cu ya a cuminsa caba, nan grupo di mucha ya a yega klas 6 caba. Nan ta bayendo awo Mavo y Colegio. Nos a sinta cu Mavoschool San Antonio, cu a pidi nos instruccion con pa bay cu e grupo nobo aki, pero pa e resto di scolnan na Aruba e implementacion ta planea te na 2030 y nos scolnan mester ta cla pa pasa door di e cambionan aki. Seccion Guia di Departamento di Enseñansa ta bezig cu e scolnan pa mira ki ora nan ta cla.
Pa mas informacion por bishita e website di DEA www.ea.aw y e pagina di facebook SAM – Scol Arubano Multilingual.


text:
Spicy Shrimp Sushi Stacks
Esaki ta full algo diferente cu sigur boso lo tur encanta.
Ingrediente:
Pa e stack:
4 telep di furikake
Preparacion:
Pone e aros herbe manera cu mester ta. Ora cu e caba di fria un poco mezcla e sucu, salo y vinegar den dje y laga e sigui fria.
Pa e awacati y comcomber mezcla tur cos hunto. Mescos pa e shrimps mezcla tur cos hunto. Pa bo pone tur cos riba otro. Den un ring mold pone e aros mas abou y primi e un poco mas, pone e mezcla di awacati y comcomber riba dje sigui pa e shrimps. Kita e ring mold y decora cu sous.
Enjoy


text:
Quick video: Peticion pa nombra un miembro pa Controlaria General
quick video: Cumpli cu bo promesa komo parlamentario
Quick video: Mr. Olthoff a mustra ku nan ta tempo
Quick video: Mr. Olthoff ta detalla riba e motibo di investigacion
Quick video: Mr. Olthoff riba e caso di investicion di un minister
Tercel na candela haya na Playa Pabou
Playa Pabou – Dialuna marduga polisnan hayando holor di candela a bay controla den mondi. Esaki tawata na altura di Centro Playa Pabou. Loke nan a topa tawata un auto na candela. Tawata trata di un Toyota Tercel, cu despues cu nan a pluma casi completamente a cende na candela. ...Read More »
Conoci di polis agresivo den warda y a menasa varios agente cu morto
Shaba – Dialuna marduga polisnan atento a gara un conoci di nan, cu probablemente tawata tin intencion di benta algo pa un detenido cera na Shaba. Tawata den oranan di marduga cu a agentenan a wak un auto cu motor cendi, esaki tawata den area di warda di polis na ...Read More »
Problema entre dos ruman, ta laga un di nan herida na su garganta
Pos Abou – Dialuna atardi polis ta bay Citgo Boulevard pa un persona cu lo a wordo corta of hinca. Polis ta yega na e sitio y ta busca rond, pero no ta topa cu e persona herida. Un rato despues nan ta chek un poco mas pabou di e ...Read More »
Quick video : Ta urgi minister di labor pa bini cu un solucion
Quickvideo: STA tabata na divi dutch village ta para tras di empleadonan,
Quickvideo: Segun candidato di partido mep, kier pa pueblo lubida di tur e tempo no a traha pa e bienestar di Aruba
Quickvideo: Un ciudadano desapunta y tristo ora a descubri e camindanan sin mata
Quickvideo: 40 anja di commission decision pa Aruba ta un pais liber
Quickvideo: GKMB lo continua cu e proceso di spuit den tur e barionan
Quickvideo: Departamento di GKMB, ta menciona cu lo mester tuma accion
Dilanti Elmar Hato, auto ta dal contra palo di luz
Hato – Diadomingo mainta polis ta bay rotondo di Hato pa un auto cu a accidenta y e chauffeur lo ta herida. Na yegada di polis nan ta wak cu durante e accidente un palo di luz tambe a sufri basta daño. Chauffeur di e Honda Odyssey a conta cu ...Read More »
Ladronnan cara tapa, ta bay cu brommer nobo for di George Cycles ariba Boulevard
L.G.Smith Boulevard – Diadomingo marduga den careda di 4:30 polisnan ta bay George Cycles pa un caso di kiebro y ladronicia. Na yegada polisnan ya a tuma nota di e vitrana kibra. Segun nan a wordo splica cu antisocialnan cu nan cara tapa lo a yega algun rato prome den ...Read More »
Dos polis femenino ferosmente ataka y bati durante un asistencia policial na San Nicolas
San Nicolas – Diasabra mainta trempan polis ta bay e crusada Berhardstraat cu Lagoweg, pa un boksmento. Pero e agentenan no tawata sa kiko ta speranan. Un simpel boksmento a cu dos agente femenino a ricibi golpi na ribchi y otro na cabes, e di tres agente posiblemente tambe a ...Read More »
Chauffeur deteni, despues di a accidenta cu su pick up
Schotlandstraat – Diasabra marduga informe a drenta cu un auto lo a bolter altura di Caribbean Overseas. Na yegada di patruya nan ta topa cu un pick up no gebolter, pero ariba su banda robes. Por a nota tambe cu e caminda tawata muha. Agentenan lo a constata cu e ...Read More »


text:
Huidige artikelen
Artikelen uit april 2018
4-4-2018 - Diahuebs Departamento di Impuesto lo duna servicio di caha na Camacuri, Noord, Paradera y Savaneta
Lo no tin servicio di caha na Santa Cruz y San Nicolas
Lees meer...
3-4-2018 - Diaranson por haci pago di impuesto unicamente na Camacuri
E oficinanan den districto y na Dimas lo ta cera
Lees meer...
3-4-2018 - E fecha final pa e conseheronan fiscal entrega e lista di cliente di winstbelasting a bira 10 di april
2-4-2018 - Diamars Departamento di Impuesto no tin servicio di caha
Por haci pago online si via banco y procesa e pagonan di Dimas
Lees meer...


text:
WhatsApp ta permití bo pone énfasis riba palabranan den bo teksto!
WhatsApp ta permití bo pone énfasis riba palabranan den bo teksto!
Bo por skibi un mensahe poniendo énfasis riba palabranan dor di hasi nan: ‘Bold’, ‘Italic’ òf ‘Crossed out’.
Kompará ku e último desaroyonan ku WhatsApp a bini kuné, manera e introdukshon di ‘WhatsApp calling’ i ‘Voice note’ e manera di manda teksto aki ta unu konsiderablemente chikitu, sinembargo hopi práktiko.
Dor di hasi uso di un karakter speshal promé i despues di un palabra ku bo ke manda, bo ta pone asin’ei un énfasis riba e palabra spesífiko. Bo por usa e 3 opshonnan aki pa enfatisá loke bo ke bisa òf asta kambia e nifikashon di bo mensahe.
Pa bo manda un palabra na ‘Bold’ usa: (*) promé i despues di e palabra, por ehèmpel; *Tèst*
Pa bo manda un palabra na ‘Italic’ usa: (_) promé i despues di e palabra, por ehèmpel; _Tèst_
Pa bo manda un palabra na ‘Crossed out’ usa: (~) promé i despues di e palabra, por ehèmpel; ~Tèst~
Miéntras nos ta sperando e dia ku WhatsApp bin ku e opshon pa sali for di un ‘WhatsApp group’ sin esaki keda anunsiá den e grupo :), tin algun opshon mas ku tambe ta interesante:
- Marka bo kòmbersashonnan faborito
- Pone un grupo na silensio
- Manda un ‘broadcast’ pa bo kontaktonan
Pa mas di e tipo di informashonnan aki, sigui nos Blog i bo ta keda bon informá, aki na TECH SMART!


text:
News
-
News
Weganan di Rosario 2019 cada bez serca
Despues di a host e Weganan Olimpico Hubenil 2018 na Buenos Aires, e pais di Argentina ta cla pa host…Read More »
-
Buenos Aires 2018
Mali y Kayla ta cay venci den nan ultimo wega
Duo di Mali Rafini y Kayla Arends ta cay venci den nan ultimo wega pero ta clasifica pa e siguiente…Read More »
-
Buenos Aires 2018
Duo di Beach Volleyball Masculino no a logra victoria
E duo di Raibiently Mercalina y Brian Howell no a logra saca un victoria ayera den nan ultimo wega contra…Read More »
-
Buenos Aires 2018
Giannon a competi den e internacional team
Bon prestacion di tri-atleta Giannon Eights den e internacional team na Buenos Aires 2018. Den temperatura tabata 13 grado celius,…Read More »
-
Buenos Aires 2018
Interview Hefe di Mision Kenneth Vrolijk
Hefe di Mision, Sr. Kenneth Vrolijk ta conta di e delegacion di Aruba den e Youth Olympic Games 2018 na…Read More »
-
Buenos Aires 2018
Coach Ismael Santiesteban ta conta di e weganan
Entrenador di landamento, Ismael Santiesteban ta conta riba e prestacion di e atleta femenino Anahi Schreuders. Tambe coach Santiesteban ta…Read More »
-
Buenos Aires 2018
Patrick y Nick ta perde di e duo Frances
Patrick Sydow y Nick Hardt ta perde di e duo Frances, Gaston/Tabur Despues di a gana nan prome wega den…Read More »
-
Buenos Aires 2018
Elmerlindo ta conta di Team Aruba Beach Volleyball
Coach di beach volleyball Elmerlindo Robles de Medina ta elabora riba e prestacion di e atletanan Howell y Mercalina den…Read More »
-
Buenos Aires 2018
Raibiently y Brian ta conta di nan presentacion
Atletanan di beach volleyball Raibiently Mercalina y Brian Howell ta conta di nan prestacion te cu awor aki den e…Read More »
-
Buenos Aires 2018
Kayla y Mali no por a sorprende Venezuela
Duo di beach volleyball Kayla Arends y Mali Rafini no por a sorprende Venezuela den e Weganan Olimpico Hubenil Buenos…Read More »


text:
Fekoskan a instalá direktiva i konseho di supervishon nobo
E aña aki e federashon di kooperativanan di Kòrsou, Fekoskan, ta kumpliendo su di 57 aniversario. Fekoskan tin komo meta, fungi komo sentro di ekspertisio i plataforma di konosementu di i pa (empresanan) kooperativa, hasi investigashon, kolekta dato i konosementu rondó di (empresanan) kooperativa i apliká esakinan pa medio di, entre otro, dunamentu di konseho, edukashon, formashon i informashon tokante kooperativa, sali na interes di kooperativanan i representashon di kooperativanan di Kòrsou tantu na nivel, lokal, regional komo internashonal.
Resientemente miembronan di Fekoskan a eligí i instalá un direktiva i konseho di supervishon nobo. E direktiva ta konsistí di e siguiente personanan:
E konseho di supervishon ta konsistí di e siguiente personanan:
Alabes e direktiva a nombra Sr. Eldrid Fos komo general manager di e federashon. Pa mas informashon tokante kooperativa, e posibilidatnan pa kuminsá ku un kooperativa, òf pa risibí informashon tokante edukashon i formashon den kooperativa por tuma kontakto ku ofisina via e-mail info@fekoskan.coop òf na 4623670.


text:
Paradera – Diasabra marduga varios patruya a bay e parkeer plaats pariba di Citgo Paradera. Pa mas o menos 1:55 polis a haya un yamada telefonico, cu den Tinashi tin un homber arma.
E arma di candela lo tawata den e saco di carson patras di e homber.
Informacion cu polis a haya tawata papia di un homber color cla, cu barba, y tin un t-shirt color preto bisti y un short color di kaki. Na yegada di polis banda pabou di e luga nan ta topa cu un homber cu ta cuadra cu e persona describi. Durante cu polisnan tawata acercando e homber, mes ora nan a nota cu e homber tin algo den su saco di carson patras.
Polisnan a dune ordo pa hisa ambos man na halto, loke ela cumpli cune tambe. Agentenan a hinca man y coy e arma di candela. Mes ora e homber di inicial F a wordo deteni, ariba violacion di artikel 3 di Vuurwapenverordening y artikel 1 di Wapenverodening.
Ela wordo transporta pa warda di Playa.


text:
by Develop to Grow Clientcare Team | Feb 26, 2016 | Articulo na PapiamentoTur maestro cu tin un klas di mucha y tur mayor cu tin un of mas yiu, sa cu cada mucha ta diferente. Nan ta mustra diferente, tin caracter diferente, abilidadnan y interes diferente. Tin mucha cu ta rabia lihe y hari lihe, tin cu ta mas trankil pero por rabia masha...
by Develop to Grow Clientcare Team | Feb 24, 2014 | Articulo na Papiamento, Disciplina ConscienteDen workshopsnan di Conscious Discipline regularmente mayornan y educadornan sa haci preguntanan cu ta bai den direccion di “Pero pakico eigenlijk mester tin un manera otro, nobo, diferente pa discilplina nos yiunan, pa educa nos yiunan?” Of bo ta scucha...
by Develop to Grow Clientcare Team | Jan 21, 2014 | Articulo na Papiamento, Disciplina ConscienteTin hopi forma pa logra desaroya disciplina den mucha. Pero mi ta kere e ta cuminsa hopi biaha cu cosnan ful otro cu bo ta kere. E ta cuminsa cu structura. Ora bo ta duna e mucha un structura cla, esey kiermen un ritmo di dia constant, reglanan cu ta cla, duidelijk pa...
by Develop to Grow Clientcare Team | Jan 14, 2014 | Articulo na Papiamento, Disciplina ConscienteOra nos ta papia di disciplina, hopi hende ta pensa di biaha na reglanan. Mucha mester por cumpli cu regla, mucha mester scucha, y mucha mester cumpli cu nan tarea. Y berdad, tur eseynan ta parti di disciplina. Pero si bo wak hopi biaha kico ta e herementnan cu...


text:
Awe nos Iglesia ta celebra e Transfiguracion di Hesus. Un escena na unda Hesus riba cero di Tabor a cambia di aparencia. Su cara a cuminsa briya manera solo y su paña a bira briyante manera luz. Eynan Hesus ta aparece bisti di Gloria papiando cu Moises dilanti di su tres discipelnan preferi cu ta Pedro, Huan y Hacobo (Mat. 17,1-9) E Fiesta di Transfiguracion di Hesus ta siña nos cu oracion no ta cu nos ta aleha di mundo manera Pedro kier a haci, sino cu oracion ta conduci nos na e caminda, na e accion. E ta consisti cu continuamente nos ta subi cero pa un encuentro cu Dios, pa despues nos bolbe baha treciendo e amor y e forza cu nos ta haya eynan pa asina nos sirbi nos rumannan cu e mesun amor di Dios. Señor mi ta pidi Bo yuda nos aparta nos mes for di tur boroto di mundo cu por aleha nos di Bo presencia y cu nos por keda un momento nos so unda nos por scucha y contempla Señor cara a cara. Amen.
Orashon di dia 6 augustus 2017
Posted in Orashon di Dia


text:
Awe nochi lo tuma luga eleccion di Prins y Pancho, infantil, hubenil y Grandi den Aruba Entertainment Center. Esaki lo cuminsa pa 7’or di anochi y lo ta programa pa caba pa 12’or di mey anochi.
Den e categoria infantil tin dos pareha cu lo participa. Ta Prins Gusta, Gayquion Croes y Pancho Hari, Robert Tromp, representando Champagne Carnival Group. E di dos pareha ta Prins Machi, Zyon Jansen y Pancho Ka, Demons Maduro, representando TOB Carnival Group. Pa e categoria hubenil tin 4 pareha cu lo participa. Prins Nos, Jilmar Donata y Pancho Fofoti, Samuel Winklaar, lo representa Nos Fofoti. Prins Cruza Zyqu Guerrero y Pancho Frontera, Ethan Geerman, lo representa TOB Carnival Group. Prins Sin Tai Kong Trimon y Pancho Miedo, Nethan Romano, lo representa Champagne Carnival Group y por ultimo tin Prins Des, Ransiel Medina y Pancho Confia, Alexander Donata, cu lo representa Royal Carnival Group. Pa loke ta trata e categoria di Grandi, tin 6 pareha cu lo participa. Prins Chuculati, Lyrick Perez y Pancho Blanco, Alan Monte, lo representa Royal Carnival Group. Prins Biediem, Kendrick Egbreghts y Pancho Badam, Stuart Smit, lo representa Champagne Carnival Group. Prins Dal, Rawi Misier y Pancho Duro, Ayrtonn Martis, lo representa Infinity Carnival Group.
Prins Jamami Tyron Farro y Pancho Na mi Nomber, Renald Thiel, lo representa Empire Carnival Group. Prins We Come, Wilson Noguera y Pancho from Behind, Giovanni Nunez, lo representa TOB Carnival Group. Por ultimo ta haya Prins Bon, Arjean Martinues y Pancho Laaf, Rudy Cabral, lo representa Dakota Uni. Bin tempran pa asina bo haya e luga mas dilanti y sostene bo pareha faborito, sea Infantil, Hubenil of Grandi. Bin pasa un rato alegre y haya sa ken lo ta e monarcanan cu lo guia nos Carnaval 64.


text:
ORANJESTAD(AAN): Den medionan di publicidad por tende di e promocion cu DVG a haci. Esnan di mayor edad, gusta nan corant y radio cu nan ta tende durante dia y nan ta wordo informa eynan. Sino hopi hende ta yama y pidi pa e vacuna.
Dokternan tambe ta buscando vacuna segun Arnelda Els di DVG, pero tin cu tene cuenta cu basta dokter di cas ta cu vakantie. DVG ta habri tres dia, pa e siguiente dos simannan, teniendo cuenta cu e dianan di fiesta. Pa e hendenan riba 60 aña y hendenan cu recept, ta habri te cu 4’or y mey y e hendenan cu tin cu cumpra, pa motibo di caha, te mas of menos 3’or of 3’or y mey.
Por pasa libremente tuma e vacuna. E ta hopi importante. Influenza, ora cu haya no solamente e griep, pero e influenza, pa hendenan cu ta den e grupo di riesgo, cu tin malesanan secundario, por tin un consecuencia un tiki mas grave compara cu hendenan ta relativamente saludabel.
Algun hende cu a wordo hospitalisa, hendenan cu mester a wordo transporta pa Colombia pa motibo di Influenza. Tuma bo vacuna pa preveni. E prome aña cu bo hay’e, semper toch bo ta haya un tiki griep, pero segun bo ta hayando e durante e añanan, bo ta bay ripara cu bo no ta haya e griep at all.
E total
Segun Els, entre 5 pa 6 mil vacuna a yega Aruba. Aña pasa a resta un tiki. Te cu ora e caduca, ta keda duna vacuna. E aña aki a pidi extra. E ta caduca banda di Juni of Juli. DVG ta keda duna te final. Tin compania cu ta conciente y cu tambe ta paga e vacuna pa nan trahadornan.
Aña pasa a pone dos dia pa San Nicolas y e aña aki un so, teniendo cuenta cu e dianan di fiesta. E campaña aki lo wordo evalua si lo bay ripiti’e on stations of lo keda prik na DVG so.


text:
Di parti tur e damas y cabayeronan di The Ritz-Carlton Aruba, nos ta extende un invitacion special na un y tur pa bin aprecia e bunita creacion di Gingerbread House, crea cu hopi dedicacion pa trece e ambiente navideño na hotel.
E tema di e aña aki ta refelha Aruba su arkitectura tradicional, cu ta nos Cas di Torta. Esaki ta un tradicion di nos hotel y ta e di 4 aña consecutive cu nos ta display un gingerbread house autentico, inspira dor di nos dushi isla pa asina duna bon bini na tur esnan cu ta bishita nos hotel y duna nos bishitante nan un oportunidad pa siña mas di nos cultura.
E deseo pa yuda esnan menos afortuna ta un parti clave di nos cultura na The Ritz-Carlton Aruba. Den e temporada navideño aki e damas y cabayeronan di The Ritz-Carlton Aruba, ta duna di mustra e esfuerso pa recauda fondo pa duna apoyo na victimanan impacta dor di e orcannan den nos region.


text:
Di: Stella de Windt – Paradijs 14E
INGREDIENTENAN:
- 100 gram di harina di funchi
- 300 gram harina di pan
- 1/5 liter di lechi
- 1 cuchara chikito di baking powder
- Un tiki salo y sucu
- Mitar telep di vanilia
- 2/5 liter di awa
- 1 webo
PREPARACION:
Bruha harina di funchi, harina di pan, baking powder hunto cu e salo y sucu den un conchi. Por tira salo y sucu segun smaak.
Mezcla tur cos bon, awa, lechi, webo y vanilia te ora e bira diki.
Si tin un casuela por uza esaki, sino por uza un planchi grandi. Hunte cu azeta y pone riba stoof.
Ora e keinta, basha un cuchara grandi di e mezcla riba e casuela of den e planchi. Hasa esaki y bire tur dos banda te ora e bira bruin y bahe for di stoof. Asina sigi te ora e mezcla caba.
E mezcla por yega pa 12 pan bati.


text:
Cu e mensahe: ‘No laga miedo stroba bo di haci lo corecto, laga bo sonrisa domina bo caminda’ nos a observa y celebra Dia Internacional di Hende Muher 2017 den un encuentro masha ameno organisa pa Forza Femenino Grace na Indian Rock Garden riba 8 di maart ultimo. Un mensahe pa
Day: March 9, 2017
Deporte di taekwondo ta diasabra awor na Centro di Bario Brazil
Bin celebra Dia di Himno y Bandera na Museum of Industry na San Nicolas
Seramento di caminda en conexion cu proyecto renobacion Rosa College
Departamento di Obra Publico ta informa pueblo en general y specialmente nos automobilistanan cu ta haci uzo di e caminda, Dominicanessenstraat, for di e cruzada di Caya Ernesto Petronia p’e cruzada di Indianenweg/Concessielaan y becindario, cu entrante diarazon 15 te cu diabierna 17 di maart 2017 lo bay sera e
Arubaanse Kunstkring ta presenta Randal Corsen Trio
Diadomingo 12 di maart 7’or di anochi amantenan di bon musica lo tin e oportunidad di scucha e popular pianista Curazoleño Randal Corsen na Cas di Cultura acompaña pa su paisanonan Eric Calmes, tocado di guitara baho y Pernell Saturnino, percusionista. Randal Corsen Trio lo toca musica di Jacobo Palm, Rudy
Participa pa poeta di patria 2017
E aña aki un biaha mas, Ministerio di Cultura, Departamento di Cultura Aruba y Comision Celebracion Dianan Nacional, ta bolbe duna oportunidad na nos poetanan pa scirbi nan poesia y participa den e competencia di ‘Poeta di Patria 2017’. Durante e luna cultural aki, arte y creacion literario ta bibo. Ta
Doorprize di KLM ganá n’e Kiwanis Carnaval Masquerade Party a wordo otorga
GEDverderrie!
Na mitad di luna di januari ultimo, Ministro di Enseñansa a anuncia e programa di General Education Degree (GED). E programa aki lo duna hende cu no tabatin exito den enseñansa regular, aceso na enseñansa superior, inclusivo universidad. Pa logra esey, studiante cu diploma di MAVO, HAVO, EPI y hasta EPB


text:
Orashon djarason 9 di ougustus 2017
“Alabá SEÑOR komo E ta bon,
pasobra su amor ta eterno! Ken tin boka pa konta
e obranan grandi di SEÑOR?
Ken por kaba di dun’É su alabansa? Felis t’esnan ku ta kumpli ku lei,
ta aktua semper manera mester ta. Kòrda riba mi, SEÑOR,
ora Bo mustra bo pueblo bo fabor;
ora Bo bini pa salb’é, inkluí mi! Pa mi por mira kon felis bo eskohidonan ta,
kompartí e alegria di bo pueblo
i pa, huntu kuné, bo propiedat,
mi tambe por sinti mi orguyoso! Nos a peka, manera nos avochinan,
kometé krímennan, maldat. Nos grandinan, aya na Egipto,
no ker a komprondé bo milagernan.
Nan a proboká Dios Altísimo
banda di Laman Kòrá. Tòg El a salba nan, fiel na su nòmber,
pa laga hende mira su poder. El a skual Laman Kòrá: el a seka;
El a laga nan pasa den fondo
manera ta pasa den desierto. El a salba nan fo’i man di atversario
i a salba nan fo’i gara di enemigu. Awa a tapa esnan k’a oprimí nan,
ni un di nan no a skapa. E ora ei nan a kere su palabranan
i nan a kanta su alabansa. Ma nan a lubidá su obranan mesora
i no ker a warda pa tende su plannan; nan ker a haña kuminda den desierto
i a tenta Dios den soledat. El a duna nan loke nan a pidi
te ora nan stoma a wal. Kaba despues, den kampamentu,
nan a envidiá Moises
i Aaron, e santu di SEÑOR. Tera a habri i a guli Datan,
el a tapa e tou di Abiram. A sali un kandela den nan,
un vlam a kima e kulpabelnan. Banda di Horeb nan a traha un bisé
i a adorá e imágen bashá. Nan a kambia nan Gloria, nan Dios,
pa imágen di un bue komiendo yerba! Nan no a kòrda riba Dios, nan Salbador,
ku a hasi kosnan grandi na Egipto, milager den tera di Ham,
kos sorprendente na Laman Kòrá. Lo El a destruí nan, E di,
si Moises, su sirbidó elegí,
no a sali dilanti pa stòp E;
t’e a sa di kita Dios su rabia
di moda ku E no a destruí nan.”
Salmo 106:1-23


text:
Freezone Aruba NV a pasa den algun momentonan turbulento ultimo tempo hunto cu otro Freezone nan den region. Un di e causanan di e situacion financiero dificil di Freezone Aruba no ta e competencia segun e director, pero mas bien e situacion pasando na Venezuela.
Cosnan toch ta mustrando ultimamente miho y lo sigui mehora mesora manera cu gobierno di Venezuela cambia, segun director di Freezone Aruba NV Greg Peterson ta splica Bon Dia Aruba.
Recientemente Bon Dia a ricibi e noticia cu Freezone Aruba NV lo ta den problema financiero basta serio. A sali conoci cu tabata tin un peticion di subsidio pendiente di Freezone Aruba NV cerca gobierno di 1 miyon florin. Pero un NV no ta haya subsidio, mas bien esaki ta placa cu Freezone a haci peticion na gobierno y lo mester haci un areglo pa paga esaki bek segun e director. Ta conoci cu situacion financiero di e empresa estatal ta bastante dificil. Esaki ta resultado entre otro di e cifranan di actividad economico disponibel. Por ehempel cifranan di importacion y exportacion a baha. Freezone Aruba NV ta un plataforma fiscal pa haci negoshi internacional. Na momentonan aki tin 44 compania cu ta den e Freezone Aruba NV. Un gran parti di e negoshi ta cu Colombia y Venezuela.
E crisis economico mundial di 2008 a trece basta efecto pero e no a mishi cu Freezone mes segun e director. Pero despues cu Venezuela a cuminsa haya problema anto a cuminsa pone prijs maximo riba productonan. Pues tur e clientenan di Freezone mester a stop un rato y bisa cu nan no lo ta bendiendo nada pasobra nan lo perde na Venezuela. Henter e mercado regional a sinti efecto di esaki tambe, Freezone na Panama, Corsou, Aruba etc. Colombia a haya un sla den su balor di placa di 40/50% rond di un aña pasa anto esey tabata tin di haber cu mercado di China cu a crash. Pues Colombia no tabata por a bende na China y nan a baha e balor. Esaki tabata algo tambe cu a cay poco duro tambe pa Freezone Aruba na 2015 segun e director ta splica nos. Colombia a haya hopi duro no solamente for di China pero di Venezuela tambe. Panama ta kisas esun cu a haya mas duro y perde un suma grandi di placa.
“Nos tin e beneficionan y bentahanan mas fuerte pa companianan, nos ta esun di mas barata y di mas cerca di Venezuela y Colombia. E ta bay mas na e mercado local na Venezuela cu ta trece problema.”
Cuater aña pasa tabata tin un analisis cu a wordo haci por medio di un universidad Caribense unda cu a constata cu e isla number uno haciendo negoshi cu sur America tabata Trinidad. Esaki tabata incluyendo e benta di petroli y gas. Ora cu a elimina e benta di petroli y gas, e isla number uno haciendo negoshi cu sur America a bira Aruba. Sr. Peterson: “Basa riba e estudio ey nos sa cu nos ta bayendo miho cu tur e resto. Anto esey tabata un estudio/analisis independiente pafo di nos.”
Peticion na gobierno
Den e tipo di negoshi aki, bo mester ta mas economico cu bo entrada pa motibo cu mester semper wak den un bala di cristal segun e director. Pues ultimo temponan a keda draai cu placa cu nan a reserva tempo cu nan tabata bayendo bon, den caso cu nan mester haya algun tipo di sla pa nan por toch sigui opera. Pero na 2016, e modelonan a mustra cu lo bini problemanan financiero. Pues Freezone a splica y manda un peticion na gobierno di 1 miyon florin. E placa aki a bini na januari 2017 y ta algo cu nan mester haci un areglo pa paga esaki bek segun e director. “Negoshi ta picking up ultimamente si y tin di haber cu mercado di Colombia y Venezuela. E lunanan di mas fuerte pa nos semper ta november, december y januari. E motibonan ta hopi simpel pasobra nos cultura akinan ta cumpra mas durante temporada di Pasco y carnaval”, e director ta bisa. Pues pa otro aña lo por mira con cos ta bayendo actualmente den cifra.
Motibonan pakico a bay poco atras
Un otro factor teoreticamente segun e director cu ta treciendo problema pa Freezone Aruba, ta ora cu Merca a bini despues cu e regla cu nan tabata kier barconan di turismo y carga separa for di otro. Pasobra e tabata basta facil pa un di e botonan chikito carga por ehempel explosivonan of cosnan asina. Pero esaki ta tempo cu tabata tin situacion tenso den sur America cu un gruponan militante manera FARC. Pais Aruba pues a cuminsa manda tur e botonan chikito pa Barcadera. Akinan a cuminsa bin e fase pa move henter Astec pariba y traha un luga special pa e barconan chikito (barques), esaki a keda palabra segun sr. Peterson. “Nan no ta compronde cu nos mercancia ta bin den container y sali for di barques. Si bo pompa e barques, den un manera of otro bo ta tirando bo mes den bo pia”, sr. Peterson ta bisa. Un otro teoria ta cu despues autoridadnan a move e botonan pa un luga ainda mas chikito, algun di e botonan aki a cuminsa bay Corsou. “Nos mester a bay sinta cu e autoridadnan pa pidi nan pa no core cu e botonan aki pasobra e ora no tin negoshi.”
Con ta genera placa
E companianan ta paga Freezone un suma di facilidad pues Freezone ta depende na e companianan pa entrada pa motibo cu nan no ta haya entrada di gobierno of otro manera. Nan ta haya 0,75% di e omzet.
Pues si e compania tin un omzet di 1 miyon florin, nan mester paga Freezone 75.000 florin. Freezone a tuma nota cu durante e ultimo añanan e negoshi tabata bayendo riba y bao te cu na 2015, unda nan a haya un sla basta fuerte. Na 2016 nan a cuminsa mira cu cos ta mehora atrobe segun sr. Peterson.
“Nos bukinan ta basa riba e bukinan di otro companianan. Ora cu nan cera nan bukinan rond januari/februari/maart/april, nos mester warda te ora tur nan bukinan ta cla y esey ta bisa nos kico nos bukinan ta bay ta. Aworaki nos ta cerando e bukinan pa 2016 y pa otro aña mita di aña nos ta cerando bukinan di 2017. Semper e dura asina hopi cerca nos.” Mayoria biaha nan mester mira via un bala di cristal pa wak con cos ta bay traha, segun sr. Peterson. Freezone Aruba ta den un poco miho situacion cu Corsou por ehempel pa motibo cu Aruba tin un omzet mas grandi.
E diferencia ta cu na Corsou no tin suma di facilidad pa paga, ta solamente huur edificionan.
Pues nan sistema di entrada ta funciona casi manera aeropuerto.
Zona economico San Nicolas
E gobierno anterior tabata papiando basta riba un tipo di zona di economia na San Nicolas. Esaki tabata un di e instrumentonan (begunstigend beleid). Sr. Peterson: “Nos tabata e unico cu a implementa e begunstigend beleid den 2013. Esaki tabata na bentaha di nos clientenan pero e begunstigend beleid nacional ainda no ta regla den ley. Anto e segundo parti tabata e zona economico na San Nicolas. Tur documentonan t’ey y nan no a pasa nada ainda. Ta algo tambe pa wak kico e siguiente gobierno lo bay haci.”


text:
Juan David Yrausquin, minister di Aruba na Hulanda, a splica cu ta sigui e expresion politico di Aruba na Hulanda. Evelyn Wever-Croes di MEP den formacion di Gobierno, a expresa caba cu Hulanda mester yuda Aruba riba e parti financiero. Tin diferente cos inteligente pa haci. Mientras tanto mester mira si tin algo bon pa presenta manera e ta wordo expresa. Juan David Yrausquin a splica riba e partinan cu no ta realistico.El a splica cu el a sigui e comentarionan di cerca den prensa, mescos cu na Hulanda, tin hende ta sigui locual ta wordo expresa publicamente. Tin cu sali for di punto di bista cu na Hulanda en todo caso, e area cu tin di haber cu relacionnan den reino, e departamento cu ta atende cu esaki, ya caba a sa locual a wordo expresa na Aruba riba esaki. Segun Yrausquin, claro cu por bin Hulanda como un futuro coalicion of gobierno y atende cu e tema of haci pregunta riba si ta posibel pa haci of ricibi fiansanan riba un interes abao, mescos cu Corsou y St. Maarten tin na e momentonan aki. Esey ta algo inteligente sigur pa haci. Sinembargo Yrausquin ta cuestiona si presente na e forma cu e ta wordo presenta, den e sentido cu tur reto riba areanan di finansas lo wordo atendi door di Hulanda of un gran parti di dje. E no ta kere esey ta realistico.
Calculacion
A yega di haci calculacionnan di e reduccion di interes cu lo sosode na momento cu haci fiansanan via Hulanda y sigur e reduccionnan ta substancial. Pero e no ta bay mesun lihe manera e ta wordo presenta publicamente. Esey ta un aspecto y di dos lo tin cu wak tambe e condicionnan cu tin pa asina por ricibi e interes abou mescos Corsou cu St Maarten. E dos paisnan aki tin un supervision financiero cu ta permamente. E pregunta e ora ta si coalicion nobo ta dispuesto pa bay di acuerdo cu algo asina. Y tambe e pregunta ta con lihe Hulanda lo ta dispuesto di yega na un acuerdo. Mester tene cuenta cu diferente tema y e pregunta ta tambe pa mira den ki fase ta haci esaki. Si nan logra esaki ta desea e Gobierno nobo di Aruba tur clase di exito. Ademas si mester yuda for di Arubahuis lo haci esaki tambe. A hiba e combersacionnan aki den pasado cu e Gobierno Hulandes. Tin disponibilidad. Sinembargo e pregunta ta un biaha mas, con lihe por haya e reduccion di gastonan manera cu ta wordo premira y tambe kico ta e condicionnan cu ta mara na esaki. Tin cu wak’e den un totalidad na e momentonan aki segun minister Yrausquin na Hulanda.


text:
Nevada
Nevada ta un estado situa den e region west i suitwest di e Estadonan Uni di Merka. Nevada tambe ta un parti di e Estadonan Montañoso. E kapital ta Carson City anto e siudad di mas grandu ta Las Vegas. E estado su bijnaam ta e Estado di Plata (Silver State), dor di e kantidat grandi di deposito di Plata ku a wordu diskubri i ta wordu mina aya. "Estado di Sagebush" (Sagebush State) anto "E estado nasi na Batalla" " (Battle Born State) ta su nombernan alternativo. Na 1864, Nevada a bira e di 36 estado pa drenta e union, anto e frase and the phrase Battle Born riba e bandera di e estado ta mustra e esado su drentamentu na e banda di e union durante e Guera Sivil Merikano.


text:
Estatua di Libertad
E Estatua di Liberdat (konosi komo Liberty Enlightening the World [Franses: La Liberté éclairant le monde]) ta un suklptura neoklasiko kolosal riba e Isla di Liberty na e haf di New York City, diseña pa Frédéric Bartholdi anto dedika na 28 di Oktober, 1886. E estatua, un regalo pa e Estadonan Uni di Merka for di e hendenan di Fransia, ta un figura femenino representando Libertas, e dios Romano di libertad, ku tin den su man un torcha anto un tabula ansata (un tableto ku ta envoka lei) riba kua tin inskribí e Deklarashon di Independensia Amerikano. Un kadena kibra ta keda na su pianan. E estatua a bira un symbolo ikoniko di libertad anto di e Estadonan Uni.


text:
E desaroyo dje «Proyekto lupus» ta inisiá. Lupus ta yega na un momentu importante ora nos ta biba un resentralisashon dje ret i huntu kune e surgimentu di un kultura di e adheshon. Lupus ta un programa di softwer liber ku ta purba artikulá adheshon ront di blòg sin kai den e kultura di e adheshon. E promé gran reto di «lupus» lo ta haña un arkitektura kompletamente distribuido pa e gran ret sosial di blògdó, lesadó i lugarnan. «Lupus será distribuido y P2P desde la primera versión. El futuro de internet y de sus pobladores no será centralizado y acotado por unos pocos. Esta apuesta ya la hemos materializado en el proyecto Bazar y lupus no puede desarrollarse de otra forma». Mientrastantu lo mi post linknan lupus, un post ku e notisia kualnan mi ta marka komo importante den mi lektor di RSS. Esaki mes lupus lo manda bo outomatikamente si bo ta suskribí na mi RSS usand’é.
««Proyekto lupus» ta inisiá, mientrastantu linknan lupus» recibió 0 desde que se publicó el viernes 11 de noviembre de 2011 . Si te ha gustado este post quizá te gusten otros posts escritos por Manuel Ortega.
Deja un comentario
Disculpa, debes iniciar sesión para escribir un comentario.
Si no tienes todavía usuario puedes crear uno, que te servirá para comentar en todos los blogs de la red indiana en la
página de registro de Matríz.


text:
Siman pasá djaweps Selikor tabata di bishita na Brasami. E kustumber pa dekorá den esfera di Pasku ta bibu den nos kultura. E personal i klientenan ku ta hospedá den Brasami tambe a skohe pa dekorá henter e kompleho. Loke a hasi e dekorashon úniko ta ku nan a bini ku e idea pa por hasi uzo di materialnan ku por reusá i resiklá komo dekorashon di Pasku.
Esaki a bira un proyekto den forma di un kompetensia entre e departamentunan i kantornan. Di e forma akí a lanta hopi entusiasmo i kreatividat mei mei di e famia di trahadó i klientenan di Brasami.
Selikor a forma parti di e kuerpo di hurado i a saka e departamentu òf kantor ku mas kreatividat pa loke ta trata e dekorashon sin kumpra nada nobo pa dekorá kuné. E kuerpo di hurado por a atmirá e dekorashonnan ku sigur a hasi un impakto.
Pa Selikor, kada un partisipante ta un ganadó sin eksepshon di niun. Loke a impreshoná nos mas ta e trabou den tim ku ta e motibu prinsipal di e temporada di fin di aña, manteniendo pas i alegria.
Selikor a hasi un gesto di 2500,00 florin na Brasami pa nan por sigui stimulá mas tipo di proyektonan asin’aki ku ta konsientisá riba uso di material i riba e importansia di limpiesa.
Ta interesante ku mas i mas instansianan i kompania tambe por tuma tipo di inisiativanan akí no solamente pa e aspekto di kompetensia sino tambe pa e union ku bo ta krea bou di koleganan. Brasami, bon trabou. Sigui asina!


text:
Dia 22 pa 24 di februari proximo, e “International Labor Organization” ta realisando dos evento importante dedica na region di Caribe. Minister drs. Paul Croes mescos cu homologonan di Trabou di otro islanan, ta participando pa papia riba topiconan importante di e sector y keda na altura di e tendencianan nobo. E
Day: February 13, 2017
Polis cu menos detencion durante Parada di Mucha
Control di Polis riba motorcycle ta mantene nos camindanan mas sigur: Polis a kita 5 chauffeur burachi for di caminda
Di acuerdo cu fraccion di MEP: Te ainda Clarisca Velasquez no ta consciente cu ta su Gobierno a desgracia e pais aki financieramente
Despues cu Prome Minister Mike Eman mes a trece cambio den AruParking su entrada, Arubus a mira cu no por haya mas placa pa yuda e compania di transporte publico
Di acuerdo cu Evelyn Wever-Croes (MEP): Tin hopi pobresa scondi na Aruba
Exitoso encuentro na Groningen: Minister Yrausquin a scucha di studiantenan con por mehora servicio di Gabinete di Aruba
DEN HAAG – Un anochi sumamente informativo y constructivo. Asina Minister Plenipotenciario Juan David Yrausquin a caulifica su encuentro cu alrededor di 50 studiante na Plaza Danza na Groningen. E grupo tabata un mixto di studiantenan for di Groningen y for Leeuwarden. Na comienso di e encuentro Minister Yrausquin a bisa
Parlamentario sr. Jeffrey Kelly: Gobierno di AVP ta percurando pa mas iluminacion den barionan
Union Europeo cu suma substancial pa establecimento di e Parke Marino di Aruba
Union Europeo a otorga e fondonan hopi necesario pa e establecimento di e Parke Marino di Aruba y e desaroyo di planna di maneho pa cuater area elemental pa biodiversidad. E obhetivo di e esfuerso aki ta pa proteha y restaura e sistemanan ecologico di costa, servicionan di sistemanan ecologico, biodiversidad
CEDE Aruba ta pidi comunidad henter pa inscribi pa ARUBA DOET 2017
ARUBA DOET, e evento boluntario mas grandi di Aruba, a crece atrobe. Un total di 197 proyecto a wordo registra pa ARUBA DOET 2017, esaki ta un record nobo pa Aruba! E proyectonan a wordo registra dor di diferente organisacion social manera fundacionnan, scolnan, clubnan di deporte, centronan di bario, instancia


text:
Tanki Leendert – Diasabra atardi, Aruba a sinti manera atraconan a regresa, pa algun tempo e racha cu tawata tin di atraco a manera baha. Pa e siman aki, esaki ta bira e dos.
Vocer suplente di cuerpo policial señora Liliana Rasmijn a duna e siguiente relato:
“Awe diasabra atardi pa 4or jamada ta drenta na central di polis cu un atraco a cabi tuma lugar na Plug & Play Electronics. Patrouille a jega na e sitio y eynan a ser informa cu 3 hende homber habla spanjo a drenta e lugar y un di nan a saka una arma di candela . Nan no ta tin cara tapa . Nan lo a bai cu mas o menos afl 4000,- y entre 20 pa 30 cellular nobo. Nan lo a hui riba un skooter direcion pa zuid. Un rato despues patrouille di polis a bin topa cu e skooter na un cas bandonan na ponton. E skooter a wordo tuma den beslag pa mas investigacion. Atraco Team a presenta na e sitio, tambe BFTO y slachtofferhulp. Ken cu por a wak algo jama e tiplijn di polis cu ta 11141”.


text:
Partido MEP den fin di siman a cuminsa su campaña intensivo den Savaneta. Ya desde oranan trempan di mainta un multitud di como 100 persona a aglomera na e Cede na Savaneta pa campaña hunto cu e candidatonan. Durante henter dia por a mira nan movecionnan den e barionan di Savaneta.
“Nos ta hopi contento cu e recepcion den Savaneta. Nos a wordo hopi bon ricibi, y bo ta sinti cu tur hende kier un cambio. Savaneta ta un bario cu a sufri hopi bou construccion di e caretera di vierbaansweg, pero e camindanan den e barionan mes ta den hopi mal condicion. Ni cuanto nan a pidi atencion pa esakinan, nan a wordo neglisha y laga na caya.
Nos ta splica tur habitantenan cu awor ta suficiente den inversion di estetica, ta tempo pa un cambio pa pone e ser humano central atrobe. Seguridad, di cual lusnan den bario ta un necesidad, cuido di salud, careteranan den bario den bon condicion”, segun Evelyn Wever-Crpes.
“Un otro problema serio ta e problema di criminalidad den Savaneta, hortamente y bendemento di droga, cu den esey tur hende cu nos a papia cu nan ta duna nos rason cu e Gobierno aki a faya. Nan ta duna MEP rason cu nos mester atende cu criminalidad cu man duro. Ordo y respet nos mester trese bek den nos comunidad”, Wever-Croes ta splica.
“Di e forma aki nos ta sigui haci nos bishitanan den tur bario pa nos scucha di e habitantenan mes kico nan kier mira wordo cambia na Aruba, y kico mester ta e prioridadnan di e siguiente Gobierno. Un Gobierno di pueblo y pa pueblo”, lider di MEP, Evelyn Wever-Croes a duna di conoce.


text:
Weststraat/Prof.Lorenzstraat – Diasabra mainta polis di trafico ta bay e crusada conoci na Playa, Weststraat cu Prof.Lorentzstraat pa un accidente.
Na e sitio ta topa cu un Kia Picanto color preto y un Nissan Sentra shinishi.
Na e sitio nos a compronde cu e Kia Picanto biniendo di ariba Weststraat a subi e crusada sin duna preferencia y ta dal e Nissan Sentra.
Chauffeur di e Kia a bandona e sitio mes ora, lagando e auto atras.
Algun rato despues un otro persona ta presenta na e sitio y ta bisa cu e tin e papelnan di e auto, pues nan lo no ta den e auto e momento ey.
Polis a laga takelwagen bay cu a Kia, mirando cu e no tawata tin papelnan valido.


text:
Kralendijk – Boneiru ta pará na un krusada: nos ta sigui hundi den nos ròl di víktima òf di un manera desidido nos ta bai duna direkshon na nos propio futuro. Si nos sigui lamentá ku promé ku 2010 tabata mihó – loke ta un fantasia – nada lo kambia, fuera di ku nos tur ta haña mas mal bèis.
Interferensia ku ta afektando servisio di telekomunikashon móbil
Kralendijk - E empresanan di telekomunikashon móbil Digicel i UTS ta sintiendo efekto di un señal di radio ku ta bini di kosta zùit.
KNMI a duna presentashon na Boneiru
Kralendijk - Bonaire International Airport a pidi KNMI pa partisipá na e di 11 edishon di IASC, ILands Airport Safety Committee. E IASC ta dediká su mes na seguridat i kalidat di un airopuertonan den region.
31 di mei dia internashonal Antitabako
Kralendijk - For di tempu ku World Health Oorganisation, WHO, organisashon mundial di salú, a introdusí Dia Internashonal Antitabako na 1989, tur aña dia 31 di mei ta para ketu na e dia ei.
No por Atmití Konstrukshon Komersial den Parke Marino
Kralendijk - Djaweps, 9 di yüni 2016, Boneiru – Ocho siman pasá, e Korte Komun di Hustisia a atendé e di dos tanda di apelashon kontra intentonan ku tabata andando pa atmití apertura di e Parke Marino Bonaire pa desaroyo komersial ku por tin impakto negativo ireversibel riba e ekosistema marino.
Adaptashon di preis pa produktonan di kombustibel entrante 1 di yuni 2016
Kralendijk - En konekshon ku kambionan di preis di petroli riba merkado mundial Gobièrnu di Boneiru ta adaptá preisnan di produktonan di kombustibel.
Europarcs lo kuminsá ku konstrukshon di resort Bonaire
Kralendijk – Dentro di poko e kompania hulandes-oropeo EuroPracs lo kuminsá ku konstrukshon di un proyekto hotelero bou di e nòmber Resort Bonaire.
Gezaghebber interino: “Nos yabi di eksito ta den komunikashon”
Kralendijk - Den kalidat di Gezaghebber interino ku e mandato manera esaki ta poní den lei pa mantené orden públiko, mi kier a komunika ku e públiko general i duna un mensahe di informashon relashoná ku sierto informashonnan negativo ku ta sirkulá.
Diputado sra. Rolanda Hellburg-Makaai a bishita lvv i abatuar
Kralendijk – Djabièrnè último diputado sra. Rolanda Hellburg-Makaai, den kompania di su kolaboradónan di su ofisina, a hasi un bishita na Servisio di Agrikultura, Krio di Bestia i Peska (LVV) i tambe na Abatuar ku porsierto ta kai bou di e mesun servisio, di LVV.


text:
Dr. van Gaalen director Fundacion Respaldo:
ORANJESTAD (AAN) – Director Medico di Fundacion Respaldo, Instituto Psikiatrico Aruba, sr. Hendricus van Gaalen, a hiba palabra den conferencia di prensa, relaciona cu e traspaso di PAAZ Afdeling di HOH pa e Fundacion.
E docter a gradici e presencia di Minister di Salud ya cu Gobierno a traha un documento masha largo pa formula e Respaldo cual ta e prome Fundacion di Salud Mental na Aruba, y nan ta para tras di e fundacion y esaki tras di gobierno.
Dr. van Gaalen a expresa cu e ta hopi feliz cu e logro aki, den cual Aruba ta central. El a acentua cu Aruba compara cu Curacao y otro partinan di mundo, a keda hopi atras encuanto cuido di salud mental y esaki mester cambia lihe si no Aruba ta bay cambia pero pa malo, pasobra e problema ta grandi riba nos Isla.
“Nos ta willing pa traha duro pa cambia nos problemanan psikiatrico den nos pais, y esey Respaldo ta bay haci. Kiermen, Respaldo ta sosten: kiermen ‘bo por conta riba mi’. ‘Bo sa kico ta respaldo?’ ‘Sosten, ta e contesta cu un enfermero a gana den un contest pa duna nomber na e Fundacion. Bo por conta riba mi ta nos meta”, dr. van Gaalen a subraya.
Structura di PAAZ ta keda y nan ta bay mehora e parti ambulatorio, y esaki kiermen cu nan ta bay traha riba informacion, prevencion, yuda docternan di cas, traha cu policlinica di San Nicolas y na Playa. “Nos ta cuminza cu dos fast team, mescos cu prome pero cu mas hende, mas profesional den dje y nos mester di mas. Nos tin aworaki 50 profesional pero nos ta bay yega te 90, loke no ta hopi ainda pero si suficiente pa traha un bon psikiatria na Aruba”, dr. van Gaalen a subraya.
El a expresa palabra di pabien na Gobierno, cu ta brinda Respaldo apoyo, tambe na Hospital ya cu nan ta keda traha hopi cu otro y nan lo sigui reuni dos biaha pa siman. Tambe a menciona drs. L de Jong ken tabata traha pa AZV y tin hopi experiencia y nan Office Management cu a traha hopi duro.
“No lubida cu na PAAZ tin hopi bon profesional, pero nan tin cu haya mas tools y mihor calidad di onderwijs. Pues, tin hopi cos pa haci. Mi ta kere cu durante e prome lunanan di aña cu ta bini nos no ta bay wak mucho cos, pero den e transcurso di aña nos ta bay haya mas hende y ya pa fin di aña boso lo wak un diferencia hopi grandi di con nos ta anda cu psikiatria na Aruba y pa Aruba”, dr. van Gaalen a expresa.
Dr. van Gaalen no a descarta e posibilidad di un edificio nobo pa PAAZ, loke e sa cu mester bin den futuro y si no renovacion di e edificio. Pero e decision lo wordo tuma aki un par di luna. Docter van Gaalen a señala cu PAAZ no mester bira hopi mas grandi, pero un tiki mas amplio si, pasobra nan ta bay pone hopi enfasis riba tratamento ambulatorio, tanto na San Nicolas como na Playa, y tambe e fast team ta bay bishita pacientnan na cas, riba caya, of na unda nan ta.
Un di e motibonan ta cu PAAZ ta caro y e camanan tambe y e Fundacion tin cu wak bon con ta distribui su recursonan financiero. Ademas mester defini hopi bon, hunto cu gobierno, kico nan tarea ta: kico verslavingszorg ta haci, na unda e limitenan di Respaldo ta, unda e medionan di Verlavingszorg y di otro fundacionnan ta, pues mester dividi bon e tareanan aki na bienestar di Aruba.